ΟΜΙΛΟΣ ΠΟΛΙΤΩΝ ΚΑΛΑΜΑΡΙΑΣ: Σεπτεμβρίου 2011\nΠρος τους αδελφούς πολιτικούς επιστολή.\n-Προστρέξατε αδελφοί «να κοινωνήσετε κρίσεως και αρχής».\nΈστω την ύστατη στιγμή! Θα «συγχωρεθούν οι αμαρτίες σας»!\nΑναρτήθηκε από savas dimitriadis στις 1:13 μ.μ.\nΕτικέτες ΚΟΙΝΩΝΙΣΤΕ ΚΡΙΣΕΩΣ ΚΑΙ ΑΡΧΗΣ\nΟνομάζονται «πολιτισμός» και τυχαίνουν χορηγιών:\n-«κοινωφελή γκαλά» για την δυσπλασία του γοφού! για την λευχαιμία των αιλουροειδών! για την ένωση κατά της συκοφάντησης του μεταξοσκώληκα! του γαιοσκώληκα!......και της σκουληκαντέρας!!!\nΕύγε! στην Εταιρεία Προώθησης Ελληνικού Πολιτισμού, στον πρόεδρό του που αμείβεται με 15.000 ευρώ το μήνα!! και στο δικαίωμά του, να υπογράφει επιταγές 200.000 ευρώ!!! χωρίς απόφαση ΔΣ!!!!!!!!!!\nΕτικέτες Η ΔΥΣΠΛΑΣΙΑ ΤΟΥ ΓΟΦΟΥ\n« Σας ερωτώ, εσάς τους Εκλαμπρότατους και μεγαλόγνωσους πολιτικούς της Ελλάδος αρχή και τέλος:\nΑν ήρθετε από καλοσύνη σας να μας φωτίσετε, να μας λευτερώσετε, γιατί η πατρίδα να είναι εις την κατάστασιν όπου είναι ως σήμερα και να γίνει αυτή η δυστυχία γενικώς εις τους τίμιους ανθρώπους;\nΗ αφεντιά σας, οι ξαναφερμένοι πατριώτες είστε και οι πρώτοι πολιτικοί και οι δεύτεροι και οι τρίτοι και οι τέταρτοι και ακόμα σε όλα τα πράγματα της πατρίδος!\n«Διατιμούνταν το δυστυχισμένο, το αθώο έθνος και έμπαιναν όλοι οι μπερμπάντες παντού»!!\nΠότε συμβουλέψατε το έθνος πατριωτικώς και δεν σας άκουσε; Όπως του λέγατε έτσι έκαμε!\n-Πολέμα υπέρ της πατρίδος και πολέμαγε!\n-Κάνε εμφύλιους πολέμους και έκανε.!\n-Κόψε τον μισθό σου και τον έκοβε!\nΚαι τώρα που είναι ο πατριωτισμός σας; Τα παιδιά μας και όλοι που ζούμε, στραβώνουν μύγες, στους δρόμους της δυστυχισμένης πατρίδος! Λέμε το ψωμί, ψωμάκι οι περισσότεροι και πούντο;\nΕσάς σας τιμήσαμε, σας δοξάσαμε, σας κάμε Εκλαμπρότατους αντιπροσώπους του έθνους. Και πληρώνεστε χοντρούς μισθούς! Ότι σας κάναμε σημαντικούς και βέβαια θέλετε καλούς μισθούς!\nΕνώ εμείς και πρώτα και τώρα ζούμε όπως μπορέσουμε. Όμως για σας Εκλαμπρότατοι δεν θέλουμε να κακοπορέψετε. Κι αν σας δούμε δυστυχείς, λυπούμαστε, κι ευθύς θα αναπαύσουμε τα δεινά σας!\nΚι ως τίμιοι άνθρωποι θα αναστήσουμε στύλους εις την πατρίδα μας από ανθρώπους άξιους να την βοηθούν.\nΕμείς αυτή την αρχή θα ακολουθήσουμε! Η εκλαμπρότητά σας τι θα κάνει για μας;\n«και τον μιστό μούκοψε ο εκλαμπρότατος και κάνα παιδί σας δεν πλερώνει, εγώ πλερώνω»\nΝτύνεστε το πουκάμισο της αρετής, κλαίτε την πατρίδα τάχα, μα δάκρυα ψεύτικα!\nΑφρίζετε εις το βήμα της βουλής με λόγια παχιά, με αέρα κοπανιστό!\nΦανήκατε τι αξίζετε και τι κάνατε για την πατρίδα.\n«Όσοι έχουν την τύχη μας σήμερα στα χέρια τους, όσοι μας κυβερνούν, μεγάλοι και μικροί και υπουργού και βουλευταί, τόχουν σε δόξα, τόχουν σε τιμή, τόχουν σε ικανότητα το να τους πεις ότι έκλεψαν, ότι πρόδωσαν ότι έφεραν τόσα κακά στην πατρίδα» Είναι άξιοι άνθρωποι και τιμώνται και βραβεύονται!\n«Όσοι είναι τίμιοι κατατρέχονται ως ανάξιοι της κοινωνίας και της πολιτείας»\n«Είμαστε εις το εμείς και όχι εις το εγώ, εμείς είμαστε η πατρίδα»\nΣτους εκλαμπρότατους συμβουλεύω, να μη περηφανεύονται για τα κατορθώματά τους και να πάψουν να πορνεύουν την αρετή και να καταπατούν το νόμο»\nΑΠΟΣΠΑΣΜΑ από την Ομιλία του πνεύματος του ΜΑΚΡΥΓΙΑΝΝΗ στη βουλή!!\nΑναρτήθηκε από savas dimitriadis στις 10:26 π.μ.\nΕτικέτες Η ΠΑΤΡΙΔΑ ΔΙΑΤΙΜΗΘΗ\n1986 Θεσσαλονίκη, πεζόδρομος Ικτίνου, εστιατόριο Τίφανις.\nΤρώμε έξω με τη φίλη μου την Τασούλα και ταυτόχρονα χαζεύουμε τους περαστικούς αλλά και τις γατούλες που τρυπώνουν κάτω απ’ τα τραπέζια για κανένα μεζέ!\nΞαφνικά αντικρίζω ένα θέαμα που παγώνει το αίμα μου! Πετάω το πιρούνι, σηκώνομαι όρθιος και φωνάζω: Όχι ρε!! δεν μπορεί να συμβαίνει αυτό!!\nΤο ίδιο κάνει κι η Τασούλα.\nΜια γάτα απομακρυσμένη από τις άλλες, μακριά από τα τραπέζια, μ’ ένα ντουί στο λαιμό!!! ( το ντουί είναι ένα εξάρτημα από σκληρό πλαστικό με μια τρύπα στη μέση όπου βιδώνουμε μια ηλεκτρική λάμπα…)\nΠροφανώς όταν η γάτα ήταν πολύ μικρή, κάποιος, κάποιοι, παιδιά, μεγάλοι, δεν έχει σημασία, πέρασαν το ντουί στο λαιμό της!!\nΗ γάτα μεγάλωνε με το ντουί στο λαιμό. Με τη γάτα μεγάλωνε κι ο λαιμός της. Το ντουί έσφιγγε το λαιμό της!! Η γλώσσα της είχε κρεμάσει, η ζωή της τελείωνε, αργός θάνατος!!\nΔεν το χωρούσε το μυαλό μου. Ποιο διεστραμμένο μυαλό, ποια νοσηρή φαντασία έκανε αυτό το πράγμα;\nΝα το έκανε άλλη γάτα; σκύλος; πετούμενο; αδύνατον!!\nΆνθρωποι τόκαναν! Τι είδους άνθρωποι ήταν αυτοί;\nΜ’ έπιασαν τα κλάματα, φώναζα με ακατονόμαστες φράσεις..\nΟ κόσμος γύρω, οι περαστικοί, με κοιτούσαν με απορία. Τι έγινε, τι έπαθες με ρωτούσαν.\nΤα γκαρσόνια του μαγαζιού ήρθαν στο τραπέζι. Τι συμβαίνει κύριε. Βρήκατε κάτι στο φαγητό;\n-Όχι ρε παιδιά δεν έχει τίποτα το φαγητό είπα και τους έδειξα με το δάκτυλο τη γάτα με το ντουί στο λαιμό!\nΤα παιδιά ήξεραν την ιστορία.\n-Ξέρεις πόσες φορές προσπαθήσαμε να την πιάσουμε, να βγάλουμε το ντουί. Δεν μπορέσαμε, μας ορμάει.\n-Τι λέτε ρε παιδιά; Πώς αντέχετε αυτό το θέαμα;\nΑς ηρεμήσουμε είπα. Πρέπει να το κάνουμε σήμερα, τώρα.\nΚάτσαμε όλοι. Ζήτησα ένα ψαλίδι απ’ το μαγαζί, το έφεραν στο τραπέζι. Έγινε ησυχία. Η Τασούλα ανέλαβε να φέρει κοντά τη γάτα με το ντουί στο λαιμό, ρίχνοντας κάτω τροφή.\nΌταν πλησίασε αρκετά έπεσα πάνω της και τη έπιασα! Την κράτησαν τα παιδιά κι εγώ με το ψαλίδι έκοψα σιγά-σιγά το ντουί!\nΗ γάτα έφυγε τρέχοντας, ήταν ευτυχισμένη. Θα ανάπνεε ελεύθερα, θα έτρωγε κανονικά, θα ήταν σαν τις άλλες γάτες!\nΟ κόσμος που μαζεύτηκε γύρω μας, χειροκρότησε ανακουφισμένος.\nΑπό τότε νοιώθω ότι έχω κι εγώ ένα ντουί στο λαιμό. Είμαι σίγουρος ότι μου το έβαλαν «άνθρωποι» . Βέβαια δεν μεγαλώνω πια για να με πνίξει το ντουί, νοιώθω όμως γύρω μου τον « τον αργό θάνατο».\nΠόσο πολύ θα ήθελα κι εγώ να με πιάσουν οι Άνθρωποι γύρω μου και να μου κόψουν το ντουί. Να ανασάνω ελεύθερα, να βάλω τη γλώσσα μου στη θέση της, να μιλάω ελεύθερα, να τρώω κανονικά, να βλέπω τους ανθρώπους, τα ζώα, το περιβάλλον ένα πράγμα..\n1986 πεζόδρομος Ικτίνου.. είδα το γατάκι με το ντουί στο λαιμό..\n2011 πεζόδρομος Καλαμαριάς βλέπω εκατοντάδες συνανθρώπους μ’ ένα ντουί στο λαιμό…..\nΕτικέτες TO ΓΑΤΑΚΙ ΜΕ ΤΟ ΝΤΟΥΙ ΣΤΟ ΛΑΙΜΟ\nΗ "Γκουέρνικα" ξαναγύρισε στο μουσείο!\nΤο "πολεμικό" πανηγύρι της ΔΕΘ τελείωσε!\nΕπιβεβαιώθηκε ο κανόνας απο τους συμμετέχοντες και απέχοντες, από τους διαμαρτυρόμενους και υπομένοντες:\nΕίμαστε ένα σύνολο ανθρώπων οι οποίοι βρισκόμαστε στην ίδια χώρα, αντιμετωπίζουμε τα ίδια προβλήματα, είμαστε στην ίδια κατάσταση, δεν επικοινωνούμε(επι της ουσίας) μεταξύ μας, δεν συνεργαζόμαστε, δεν έχουμε την ελευθερία της ατομικής αυτονομίας και της συλλογικής πρωτοβουλίας και δράσης και οδηγούμαστε με μαθηματική ακρίβεια στον εκμηδενισμό της αθνρώπινης πράξης με αποτέλεσμα να μη δρούμε αλλά να δρούν οι άλλοι πάνω μας.\n-Είμαστε κατ' όνομα ελεύθεροι πολίτες\n-Ο έλεγχος των ολίγων επι των πολλών συνεχίζεται..\nΑναρτήθηκε από savas dimitriadis στις 1:22 μ.μ.\nΕτικέτες Κατ' όνομα ΕΛΕΥΘΕΡΟΙ ΠΟΛΙΤΕΣ\nΠρεμιέρα στα εγκαίνια της Διεθνούς Έκθεσης Θεσσαλονίκης!\n-Η HOMO ASYLIUS and ASYLIPTUS FILMS PRODUCTION παρουσιάζει δυο νέες ταινίες:\n"Ο δολοφόνος κατούρησε δίπλα μου" και\n"Το τρίξιμο του τελευταίου καθίσματος"\nΠρωταγωνιστούν οι HOMO AΠΑΙΧΤΟΥΣ!!\nΡΕΠΟΡΤΑΖ από τα εγκαίνια:\n-Μπήκε ο πρωθυπουργός....έβγαλε την αυτή του...και την.. ακούμπησε στο τραπέζι...\nΜετά ήρθε ο Πάγκαλος... δεν την είδε...και την πάτησε!!\nΣτην ομιλία του ο πρωθυπουργός είπε: Α! μπέμπα μπλόν..του κι σαμπλόν..Α! μπέμπα μπλόν του κι σαμπλόν... Μπλάν!!.. Μπλόν!!!\n-Οι πολιτικοί αρχηγοί απάντησαν: Τσανταλίνα- μανταλίνα πόσα είναι αυτά;\n-Ο κυβερνοτέτοιος, ο πόζα τελειότητας κ. Μόσιαλος έκλεισε ως εξής:\n-Μη με πιέζετε, θα επιστρέψω στην Αγγλία, στο BBC!!!\nΑναρτήθηκε από savas dimitriadis στις 12:07 μ.μ.\n1Η – Το παραλογιζόμενο μετακατοχικό κράτος, εκτός των άλλων διώξεων στους αγωνιστές της εθνικής αντίστασης(δηλαδή όλων των Ελλήνων), άσκησε δίωξη σε μαχητές που πήραν μέρος στην ανατίναξη της γέφυρας του Γοργοποτάμου, για «φθορά κρατικής περιουσίας»!!!!!!\n2η-Το παραλογιζόμενο μεταπολιτευτικό κράτος «ασκεί» σήμερα δίωξη στην κοινωνία των πολιτών για «συκοφαντική δυσφήμιση του πολιτικού συστήματος»!!!!!\nΣήμερα το διεφθαρμένο πολιτικό σύστημα που προσπαθεί να «σωθεί», με τις πράξεις του είναι σα να λέει: «όποιος πολίτης δεν είναι τρομοκρατημένος θα συλλαμβάνεται»!!! Εύγε στην δημοκρατία τους!!!\nΑναρτήθηκε από savas dimitriadis στις 1:06 μ.μ.\nΤα σκηνικά στήθηκαν, οι πρωταγωνιστές ετοιμάστηκαν και μεθαύριο ξεκινάει η υπερπαραγωγή της χρονιάς. Τα εγκαίνια της «Διεθνούς Έκθεσης Θεσσαλονίκης»!!\n-6.000 αστυνομικοί, 50 διμοιρίες ΜΑΤ, βατραχάνθρωποι, ειδικές δυνάμεις, ελικόπτερα, πολεμικό ναυτικό.\n-Πρωθυπουργός, υπουργοί, βολευτές, ιδιαίτεροι, μπάτλερ, καμαριέρες!\n-Πλέγματα, συρματοπλέγματα, παραπετάσματα!\n-Κλόουν, ξυλοπόδαροι, κασκαντέρ, καντινιέρηδες, καλαμποκοψητάδες!\n-Εργατοπατέρες, δημοσιουπαλληλοπατέρες, ταξιτζήδες, δημοσιογράφοι-ρεπόρτερ, κομματικοί δημοσιογράφοι-παπαγαλάκια!\n-Αφίσες, μπάνερ, προκηρύξεις, διακηρύξεις, σκισμένα συνθήματα, πανώ-αεροπανό και 1.000.000 ΚΟΜΠΑΡΣΟΙ!!\nΠρος τι όλα αυτά; Προς τι όλη αυτή η φιέστα;\nΜόνο το οικονομικό κόστος αυτού του πανηγυριού θα φτάσει σε δεκάδες εκατομμύρια Ευρώ!!\nΓιατί νάρθει ο πρωθυπουργός στη ΔΕΘ; Να εγκαινιάσει!! Τι ακριβώς εγκαινιάζει;\nΗ Έκθεση είναι ένα εμπορικό γεγονός. Θα μπορούσε να την εγκαινιάσει ο δήμαρχος, ο πρόεδρος της ΔΕΘ, το εμπορικό επιμελητήριο, κάποιος τέλος πάντων.\nΑν η κυβέρνηση, ο πρωθυπουργός, θέλει να εξαγγείλει κάτι, ας το κάνει με μια διακαναλική συνέντευξη.\nΠάντως εγώ προετοιμάστηκα, θα δω το πανηγύρι από την tv . Πήρα και τρισδιάστατα γυαλιά, 5 σακούλες ποπ-κορν και έχω και δυο κουτιά λεξοτανίλ για καλό και για κακό!!\nΑναρτήθηκε από savas dimitriadis στις 11:38 π.μ.\nΕτικέτες ΤΟ ΠΑΝΗΓΥΡΙ ΤΗΣ ΔΕΘ\nΕγώ νόμιζα ότι 3 του Σεπτέμβρη γιορτάζαμε τον τρύγο!\nΛάθος «συντρόφισσες και σύντροφοι». Το σοσιαλισμό γιορτάζαμε, την επέτειο της ίδρυσης του Πασοκ!!\nΠρος τούτο η Συνδιάσκεψη, τα λάβαρα και τα επαναστατικά συνθήματα!!\nΚι όταν βγήκε στο βήμα ο σ. Γιωργάκης και ύψωσε τη φωνή του ενάντια στην Τρόικα και την ΕΕ, ανατρίχιασα!! Φώναξα αυθόρμητα, Ζήτω ο «καπιταλιστικός σοσιαλισμός», Ζήτω η Αλλαγή, η Παραλλαγή, ο Εκσυγχρονισμός, Ζήτω σ’ όλους μας, άντε και του χρόνου…\nΑλλά όταν ο σ. Γιωργάκης είπε: « Μας έφθειρε η εξουσία, πρέπει να την κρατήσουμε για να μην φθείρει και τους άλλους», δεν κρατήθηκα, έκλαψα!!\nΣύμφωνα με το φιλοσοφικό λεξικό, Αμοραλισμός είναι η φιλοσοφία που δεν αναγνωρίζει το κύρος της ηθικής: Πολιτική πρακτική μετεχόντων στην πολιτική ζωή, οι οποίοι δεν σέβονται τους κανόνες της ηθικής παραβιάζοντάς τους χωρίς συστολή, χλευάζοντας όσους θυσιάζουν το προσωπικό τους συμφέρον για να μη συμπεριφερθούν ανήθικα..\n-Ζήτω οι εξουσιαστές-Αμοραλιστές της 3ης του Σεπτέμβρη!!\nΑναρτήθηκε από savas dimitriadis στις 11:53 π.μ.\n-Ένα βράδυ τα αρσενικά σπερματοζωάρια επαναστάτησαν. Ο αρχηγός δίνει τη γραμμή.\n-Φτάνει πια η καταπίεση, μια ζωή στο προφυλακτικό και στα σκουπίδια. Πρέπει να κόψουμε το φράγμα, να περάσουμε απέναντι και να συναντήσουμε επιτέλους τα θηλυκά αδέλφια μας.\nΑποφασίζουν ένα βράδυ να κάνουν "ηρωική έξοδο, να περάσουν απέναντι.\nΠανέτοιμοι, την ώρα της κορύφωσης, εφορμούν, κόβουν το προφυλακτικό και ορμούν να περάσουν απέναντι.\nΞαφνικά ο αρχηγός φωνάζει: ΣΤΟΠ, προδοσία, ΣΚΑΤΑ!!!!\nΑναρτήθηκε από savas dimitriadis στις 12:19 π.μ.\nΕτικέτες Η "ΕΠΑΝΑΣΤΑΣΗ" ΤΩΝ ΣΠΕΡΜΑΤΟΖΩΑΡΙΩΝ


Οἱ τρεῖς θεῖες κρίσεις τοῦ Κυρίου – Κύριος Ἰησοῦς Χριστός-Ὑπεραγία Θεοτόκος\nΚαι αν η δεξιά πλάστιγγα είναι πιο πάνω από την αριστερή, είναι ολοφάνερο πως ο ετοιμοθάνατος θα παραδώσει την ψυχή του στους αγίους αγγέλους.\nΑν πάλι και οι δύο πλάστιγγες είναι ίσες, νικάει οπωσδήποτε η φιλανθρωπία του Θεού.\nΜα κι αν ακόμα η ζυγαριά γέρνει λίγο προς τα’ αριστερά, όπως λένε οι θεολόγοι, η ευσπλαχνία του Θεού θα αναπληρώσει όσο χρειάζεται.\nΝα οι τρεις θείες κρίσεις του Κυρίου:\nη πρώτη είναι δίκαιη·\nη δεύτερη είναι φιλάνθρωπη·\nη Τρίτη είναι υπεράγαθη.\nΜετά απ’ αυτές έρχεται η τέταρτη, όταν οι εφάμαρτες πράξεις είναι πολύ βαρύτερες.\nΑλίμονο τότε, αδερφοί……\nΑΓΙΟΣ ΙΩΑΝΝΗΣ Ο ΔΑΜΑΣΚΗΝΟΣ, ΘΕΙΑ ΚΡΙΣΗ, ΠΝΕΥΜΑΤΙΚΟΙ ΛΟΓΟΙ ΑΓΙΟΣ ΙΩΑΝΝΗΣ ΔΑΜΑΣΚΗΝΟΣ, ΘΕΙΑ ΚΡΙΣΗ, ΠΝΕΥΜΑΤΙΚΟΙ ΛΟΓΟΙ\nPrevious PostἍγιος Μελέτιος Ἀντιόχειας:Ὁ ὁμολογητής τῆς ὀρθοδοξίας\nNext PostΤήν στιγμή τῆς Θείας Κοινωνίας μία εὐωδία ἔβγαινε ἀπό το στόμα του


Βούρτσα Μαλλιών - Easy Dry & Go - Hair Brush | Sephora\nΒούρτσα Μαλλιών - Easy Dry & Go - Hair Brush\nΣας παρουσιάζουμε μια νέα καταπληκτική βούρτσα στεγνώματος για γρήγορο και εύκολο στέγνωμα. Η πατενταρισμένη τεχνολογία και ο μοναδικός σχεδιασμός των δοντιών της βοηθά τα μαλλιά να στεγνώσουν γρήγορα ... Μάθετε περισσότερα\nΣας παρουσιάζουμε μια νέα καταπληκτική βούρτσα στεγνώματος για γρήγορο και εύκολο στέγνωμα. Η πατενταρισμένη τεχνολογία και ο μοναδικός σχεδιασμός των δοντιών της βοηθά τα μαλλιά να στεγνώσουν γρήγορα, ενώ παράλληλα προσφέρει φυσικό όγκο και απαλότητα.\nΤα δόντια και τα ανοίγματά της καταπολεμούν το φριζάρισμα για να μπορείτε να δημιουργείτε το look που επιθυμείτε χωρίς κόπο. Δεν υπάρχουν κανόνες που πρέπει να ακολουθήσετε: απλώς σας προσφέρει ένα στυλ τόσο ξεχωριστό όσο εσείς.


Ταΰγετος: Το «Περιμήκειον Όρος» του Ομήρου – dasarxeio.com\nΑρχική σελίδα › Προστατευόμενες περιοχές › Ταΰγετος: Το «Περιμήκειον Όρος» του Ομήρου\nΜεγαλοπρεπής και επιβλητικός, ο Ταΰγετος, στη νότια Πελοπόννησο, είναι ένα από τα μεγαλύτερα βουνά της Ελλάδας. Με ύψος 2.407 μ. είναι το πιο ψηλό βουνό της Πελοποννήσου, ενώ από την αρχαιότητα ακόμη υπάρχουν μαρτυρίες για το δέος που προκαλούσε με τον όγκο και το μήκος των 115 χλμ. της κορυφογραμμής του. Λόγω του μεγάλου μήκους της οροσειράς ο Όμηρος αποκαλεί τον Ταΰγετο «περιμήκειον».\nΟ Ταΰγετος, μαζί με την οροσειρά του Πάρνωνα, είναι οι παλαιότερες γεωλογικά περιοχές της Πελοποννήσου. Είναι ένα βουνό με έντονο ορεινό ανάγλυφο που διατρέχεται από πολλά φαράγγια και απότομα ρέματα με ορμητικά νερά. Είναι, δε, μία από τις σπουδαιότερες περιοχές της Ελλάδας ως προς την βιοποικιλότητα που φιλοξενεί. Τα δασικά οικοσυστήματα του βουνού αποτελούνται κυρίως από την ενδημική για την Ελλάδα κεφαλληνιακή ελάτη και από υπέροχες συστάδες μαύρης πεύκης.\nΤο οικοσύστημα αποτελεί έναν βοτανικό παράδεισο με περισσότερα από 160 ενδημικά είδη, εκ των οποίων 32 έχουν καταγραφεί ως τοπικά ενδημικά. Εξάλλου, ο Ταΰγετος είναι η περιοχή της νότιας Ελλάδας με τον υψηλότερο ενδημισμό ασπόνδυλων ζώων, ενώ οι βιότοποί του φιλοξενούν επίσης μία αρκετά πλούσια πανίδα σπονδυλόζωων με πιο σημαντικά είδη τα διάφορα αρπακτικά, καθώς και τα λιγοστά τσακάλια.\nΤρία τμήματά του βουνού έχουν χαρακτηριστεί ως Ειδικές Ζώνες Διατήρησης του του Δικτύου Natura 2000: GR2550006 «ΟΡΟΣ ΤΑΫΓΕΤΟΣ», GR2540005 «ΛΑΓΚΑΔΑ ΤΡΥΠΗΣ» και GR2550001 «ΦΑΡΑΓΓΙ ΝΕΔΩΝΑ», ενώ μεγάλο τμήμα του επίσης έχει ενταχθεί στο Δίκτυο Natura 2000 ως Ζώνη Ειδικής Προστασίας για τα Πουλιά με τον κωδικό GR2550009 «ΟΡΟΣ ΤΑΫΓΕΤΟΣ – ΛΑΓΚΑΔΑ ΤΡΥΠΗΣ».\nΤα δασικά οικοσυστήματα του Ταΰγετου δέχθηκαν σοβαρό πλήγμα από τις δασικές πυρκαγιές του 2007, όταν κάηκαν 113.000 στρέμματα, και τα χρόνια που ακολούθησαν έγιναν προσπάθειες για την αποκατάσταση του οικοσυστήματος.\nΣτο Σύστημα Διακυβέρνησης Προστατευόμενων Περιοχών της χώρα μας, ο Ταΰγετος ανήκει στη Μονάδα Διαχείρισης Προστατευόμενων Περιοχών Νότιας Πελοποννήσου.\n‹ Διευκρινίσεις ΥΠΕΝ για μεταβιβάσεις ακινήτων και ζητήματα κυριότητας σε δασικού χαρακτήρα εκτάσεις\nΣύμβαση έργου σε πρόγραμμα για την πρόληψη δασικών πυρκαγιών ›\nTags: 2/22, ΟΦΥΠΕΚΑ, Πάρνωνας, Ταΰγετος


Η αυτοπαγίδευση της «περίπου» γνώσης - econtopia\n2 Φεβρουαρίου, 2018 /1 Comment/in A better life, Παιδεία /by admin\nΗ επαφή μας με την πραγματικότητα ή τουλάχιστον η μείωση της απόστασης που μας χωρίζει από αυτήν είναι αναμφίβολα ένα από τα ζητούμενα στην πορεία της ζωής μας. Αυτή όμως η απόσταση (που υπάρχει ή δημιουργείται) μεταξύ της σκέψης - συμπεριφοράς και της «αυτονόητης» αλήθειας εμφανίζεται να μεγαλώνει διαχρονικά.\nΒέβαια υπάρχουν φορές που επιλέγουμε να «κρατάμε αποστάσεις». Να μην αντιλαμβανόμαστε! Κάτι τέτοιο θα μπορούσε να αποτελεί τρόπο «προστασίας» από καταστάσεις που μας ενοχλούν ή χαλούν τη διάθεσή μας. Σε αυτή την περίπτωση δεν δημιουργείται πρόβλημα (τουλάχιστον για εμάς). Είναι μια ελεγχόμενη επιλογή μας.\nΕκείνο που προκαλεί στη δική μας σκέψη ανησυχία είναι ότι η «ελλιπής» αίσθηση της πραγματικότητας πρωταγωνιστεί σε ολοένα και περισσότερους εγκεφάλους και μάλιστα ανεξάρτητα από τα χρόνια λειτουργίας τους.\nΑτυχώς η έννοια της λέξης «αυτονόητο» τείνει να καταργηθεί.\nΑλήθεια που βρίσκεται το ενδιαφέρον στο να συζητάμε ή να προσπαθούμε να αναλύσουμε καταστάσεις που δεν επιδέχονται αμφισβήτησης;\nΤο «περιβάλλον» προωθεί ή και ενίοτε έντεχνα επιβάλλει πρότυπα του στυλ: εγώ ο παντογνώστης. Και βέβαια το πρόβλημα δεν είναι όταν έχουμε άποψη για κάτι. Η ύπαρξη άποψης (25 χιλιόμετρα για μια διαφορετική Κυριακή) είναι απαραίτητη στην οποιαδήποτε εξελικτική διαδικασία, Ασφαλώς λοιπόν και στη ζωή του ανθρώπου.\nΤο «θέμα» δημιουργείται όταν θεωρούμε ότι γνωρίζουμε αυτό το κάτι πριν καν το «συναντήσουμε». Η ένταση δε του φαινομένου γίνεται ισχυρότερη όταν επιμένουμε στις απόψεις μας (επί άγνωστων βιωματικά θεμάτων) και τις εξωτερικεύουμε είτε με δόσεις ειρωνείας προς τις διαφορετικές προσεγγίσεις των συνομιλητών μας, είτε ασκώντας «εύκολη» κριτική, είτε αγνοώντας πότε επιβάλλεται μια «συζήτηση» να σταματήσει.\nΑγαπημένη μας νέα γενιά μη μένετε στην «περίπου» γνώση που η ατμόσφαιρα σας ωθεί να προβάλλετε. Αυτή η «τακτική» εξυπηρετεί την ατμόσφαιρα, όχι εσάς.\nΗ «πραγματική» γνώση θέλει χρόνο και προσπάθεια. Κατακτάται, δεν προσφέρεται με συνοπτικές διαδικασίες. Όταν πράγματι υπάρχει δεν θα έχετε ανάγκη ούτε αυτοπροβολής ούτε γκρίζας διαφήμισης. Δεν θα χρειάζεται τότε να προσπαθείτε «ανορθόδοξα» να προβάλλετε την «περίπου» γνώση σας ή το υπό διαμόρφωση εγώ σας. Θα αναδύεται χωρίς τη δική σας παρέμβαση λόγω του ότι θα είναι πραγματική/ο.\nΜια από τις ομορφιές εξάλλου της ζωής βρίσκεται και στην λέξη «ανακάλυψη». Και αυτή έρχεται, δεν προϋπάρχει. Αν μας χαριζόταν στα 18 μας χρόνια μάλλον όλα τα επόμενα θα θύμιζαν επανάληψη του ίδιου έργου.\nTags: αυτονόητα, αυτοπαγίδευση, γνώση, διαδικασία, μάθηση, ξερολισμός\nΟ/Η Εκπαίδευση – Πως εμείς «καταλαβαίνουμε» την έννοιά της | PolisPress λέει:\n24 Οκτωβρίου, 2018 στις 6:40 μμ\n[…] δημιουργεί Την αυτοπαγίδευσ&et… ή θα ήταν χρήσιμη […]\nΠως «κινείται» η Ελλάδα μετά την τρίτη αξιολόγηση... Ελαστικότητα προσφοράς ως προς την τιμή (ES)...


Βιβλία του συγγραφέα Αλεξανδράτος Θεολόγος στο Bibliohora gr - Προβολή πρώτης σελίδας, αύξουσα ταξινόμηση βάση έτους έκδοσης (πενήντα τίτλοι ανά σελίδα)\nΑλεξανδράτος, Θεολόγος Ο Θεολόγος Αλεξανδράτος γεννήθηκε το 1968 στην Αθήνα, αλλά νιώθει -και είναι- 100% Κεφαλλονίτης.\nΑπό μικρός λάτρευε τον αθλητισμό -ιδιαίτερα το ποδόσφαιρο- και η πορεία της επαγγελματικής ζωής του ήταν μονόδρομος.\nΞεκίνησε να δημοσιογραφεί το 1988 και συνεχίζει μέχρι και σήμερα σε διάφορα έντυπα και ηλεκτρονικά μέσα.\nΈχει διατελέσει διευθυντής γραφείου τύπου μεγάλης ΠΑΕ και έχει συμμετάσχει σε σεμινάρια της UEFΑ.\nΈχει ιδιαίτερη αδυναμία στο ξένο ποδόσφαιρο και το μεγάλο του όνειρο είναι να μπορέσει κάποτε να δει από κοντά τα 10 μεγαλύτερα ντέρμπι του πλανήτη.\nΕίναι επίσης φανατικός οπαδός του αμερικάνικου ποδοσφαίρου και ιδιαίτερα των Green Bay Packers.\nΑπό τον Αϊνστάιν στον Πελέ Η ιστορία του μουντιάλ ISBN-13: 978-960-04-4472-8 Συγγραφέας: Αλεξανδράτος, Θεολόγος Εκδότης: Κέδρος Διαθεσιμότητα: ** Αποστέλλεται κατόπιν παραγγελίας σε 2-4 ημέρες και εφόσον υπάρχει στον εκδότη αρχική τιμή: 12.44 € τιμή βιβλιοχώρας: 11.20 €


http://pella-news.blogspot.gr Pella-news.blogspot.gr© ...ΑΠΟ ΤΗΝ ΠΑΤΡΙΔΑ ΤΟΥ ΜΕΓΑΛΟΥ ΑΛΕΞΑΝΔΡΟΥ: Ο μυστικός γάμος του ζεύγους Brangelina στη Γαλλία\nμικρό παρεκκλήσι του κάστρου, με παρόντες τα παιδιά τους και μερικούς φίλους. Ωστόσο ο αδερφός του γαμπρού, Νταγκ και η αδερφή του, Τζούλι Νιλ δεν ήταν παρόντες, ενώ δεν έχει γίνει γνωστό αν βρίσκονταν εκεί οι γονείς.\n«Η ΤΑΙΝΙΑ “Mr. and Mrs Smith” είναι η αγαπημένη μου ταινία δράσης. Ε... ξέρεις... Εξι παιδιά! Είναι η αγαπημένη μου, επειδή ερωτεύτηκα». Με αυτήν τη δήλωσή του στο περιοδικό «Rolling Stone» το 2008 ο Μπραντ Πιτ δεν άφησε καμία απορία σχετικά με το πότε άρχισε το ειδύλλιό του με την Αντζελίνα Τζολί, που αποδείχτηκε ανθεκτικό στον χρόνο, στα πολλά παιδιά, στα μεγάλα διαστήματα που περνούν χωριστά, ακόμη και στα προβλήματα υγείας. Οντας ακόμη παντρεμένος με την Τζένιφερ Ανιστον, γοητεύτηκε από τη σκοτεινή θηλυκότητα μιας ηθοποιού που προκαλούσε με τις περίεργες συνήθειές της, όπως τους όρκους αίματος που έκανε με τον πρώην σύζυγό της Μπίλι Μπομπ Θόρντον. Ενδεικτικό ήταν ότι λίγες ώρες προτού παντρευτεί τον Θόρντον είχε μπει σε ψυχιατρική κλινική με νευρικό κλονισμό, ενώ είχε παραδεχτεί ανοιχτά τους πειραματισμούς της με ναρκωτικά, ομαδικό σεξ και σαδομαζοχισμό. Ηταν πολύ διαφορετική από την clean cut σύζυγο του Μπραντ Πιτ, ο οποίος -όπως παραδέχτηκε το 2011- είχε αρχίσει να πλήττει με την Ανιστον. «Ενιωθα για λύπηση τότε. Δεν ζούσα με ενδιαφέροντα τρόπο. Νομίζω ότι ο γάμος μου είχε να κάνει με αυτό. Προσπαθούσα να προσποιούμαι ότι ο γάμος ήταν κάτι που δεν ήταν» είχε αποκαλύψει στο περιοδικό «Parade». Από τη στιγμή όμως που λειτούργησε η ερωτική χημεία ανάμεσα στον Πιτ και την Τζολί, εμφανίστηκαν, παρά το σκάνδαλο της απιστίας που έριξε στη θλίψη την πρωταγωνίστρια της σειράς «Φιλαράκια», αναβαπτισμένοι και σύντομα έγιναν το αγαπημένο ζευγάρι του Χόλιγουντ.\nΤα σκάνδαλα έδωσαν τη θέση τους σε γονεϊκές δραστηριότητες και στην ενεργή αγαθοεργία και των δύο, στο πλαίσιο του ΟΗΕ, αλλά και εκτός, ενώ ο έρωτάς τους δοκιμάστηκε και σχεδόν αγιοποιήθηκε όταν η Τζολί τον περασμένο Φεβρουάριο υποβλήθηκε σε διπλή μαστεκτομή, ώστε να αποφύγει τη μοίρα της μητέρας της που έχασε τη ζωή της εξαιτίας του καρκίνου. Ο Πιτ χαρακτήρισε «ηρωική» την απόφαση της νυν συζύγου του κι εξομολογήθηκε ότι ήταν συγκινημένος καθ' όλη τη διαδικασία.


Αποστολές - Επιστροφές προϊόντων - e-geoponoimarket\n> Αποστολές - Επιστροφές προϊόντων\nΗ Ιστοσελίδα e-geoponoimarket.gr λειτουργεί σύμφωνα με τους κανόνες και τους όρους της Ελληνικής και Ευρωπαϊκής Νομοθεσίας , όπως προκύπτει από τον τελευταία οδηγία περί ηλεκτρονικού εμπορίου 2011/83/ ΕΕ\nΤο e-geoponoimarket.gr μπορεί να εξυπηρετήσει πελάτες από όλη την Ελλάδα. Συνεργαζόμαστε με την εταιρεία ταχυμεταφορών Speedex , τα Ελληνικά Ταχυδρομεία και μετά την παραγγελίας σας μπορείτε να παραλάβετε τα προϊόντα σας, από το υποκατάστημα της περιοχής σας ή να σας αποσταλούν απευθείας στην τοποθεσία που έχετε δηλώσει.\nΟι παραγγελίες σας αποστέλλονται ανάλογα με τη διαθεσιμότητα του προϊόντων συνήθως σε 24 ώρες. Σε περίπτωση που δεν μπορεί να εκτελεστεί η παραγγελία σας για λόγους ανωτέρας βίας (κακές καιρικές συνθήκες, απεργίες κτλ.), θα επικοινωνήσουμε μαζί σας, προκειμένου να μας δηλώσετε αν επιθυμείτε την ολοκλήρωση της. Παρακαλώ σημειώστε ότι για χιλιομετρικές αποστάσεις άνω των 20 χιλιομέτρων από πόλεις που υπάρχει έδρα ταχυμεταφορέα καθώς και σε ορισμένα απομακρυσμένα νησιά ενδέχεται να υπάρξει επιπλέον επιβάρυνση εάν επιλεγεί ως τρόπος αποστολής ταχυμεταφορική εταιρεία.\nΌλα τα προϊόντα μας συμπεριλαμβάνουν τον ΦΠΑ ο οποίος είναι εμφανείς στο καλάθι αγορών σας.\nΤο κόστος των μεταφορικών σας θα εμφανιστεί στο ηλεκτρονικό σας καλάθι και είναι το τελικό εκτός εάν απαιτηθεί τηλεφωνική επικοινωνία για βαριά αντικείμενα.\nΔεν υπάρχουν κρυφές χρεώσεις στις τιμές των προϊόντων και των μεταφορικών\nΟι εγγυήσεις των προϊόντων αφορούν τις ανάλογες εγγυήσεις που δίνουν οι κατασκευαστές τους, σύμφωνα με τους όρους εγγυήσεων και την εμπορική τους πολιτική.\nΈχετε το δικαίωμα να επιστρέψετε τα προϊόντα που αγοράσετε, αζημίως και χωρίς να υποχρεούστε να μας γνωστοποιήσετε το λόγο για τον οποίο επιθυμείτε την επιστροφή των προϊόντων, εντός 14 ημερών από την ημερομηνία που θα τα παραλάβετε.\nπχ Δεν μπορούν να επιστραφούν σχισμένες και ανοιγμένες συσκευασίες από τις οποίες λείπει ή διαρρέει το προϊόν. Δεν μπορούν να επιστραφούν συσκευασίες πλαστικοποιημένες ή χρησιμοποιημένα προϊόντα. Αντίθετα μπορείτε να επιστρέψετε για παράδειγμα, εργαλεία, ρουχισμό, συσκευασίες κλειστές, που κρίνετε ότι δεν ανταποκρινόταν στην παρουσίαση τους από την Ιστοσελίδα ή δεν σας ταίριαζε το νούμερο σας κλπ\nΣε περίπτωση επιστροφής των προϊόντων, η επιστροφή των χρημάτων σας θα ολοκληρωθεί εντός 14 ημερών από την ημερομηνία που θα παραλάβουμε τα προϊόντα. Μετά την παρέλευση των 14 ημερών, υπεύθυνες για οποιεσδήποτε απαιτήσεις καθίστανται οι επίσημες αντιπροσωπίες Ελλάδος για τις μάρκες που αντιπροσωπεύουν, οι οποίες και καλύπτουν με την εγγύηση που συνοδεύει το προϊόν σας, κάθε μορφής πρόβλημα που τυχόν προκύψει.\nΔιαβάστε για τα δικαιώματα σας εδώ\nΜπορείτε να μας κοινοποιήσετε την υπαναχώρηση από τις αγορές σας Ηλεκτρονικά ή Εγγράφως\nΈντυπο Υπαναχώρησης Αγορών Pdf


Οι 20 πλουσιότεροι άνθρωποι της Ασίας [λίστα] | Flash.gr\nFlash.gr / Οικονομία / Οι 20 πλουσιότεροι άνθρωποι της Ασίας [λίστα]\nΟι 20 πλουσιότεροι άνθρωποι της Ασίας [λίστα]\nΤο πρακτορείο Bloomberg κάνει ένα μεγάλο αφιέρωμα στις 20 πλουσιότερες οικογένειες της Ασίας και η παρουσίαση ξεκινά με την αφήγηση της ιστορίας εκείνης που βρίσκεται στην κορυφή της κατάταξης.\nΕΠΙΜΕΛΕΙΑ Μαρία Ευσταθίου 29.11.2020 | 13:29 UPDATE: 13:43\nο Ινδός Mukesh Ambani πλουσιότερος άνθρωπος στην Ασία\nΞεκινά λοιπόν με οικογένεια Ambani που είναι τώρα δύο φορές πιο πλούσια από τους Kwok, τους μεγαλύτερους κατασκευαστές του Χονγκ Κονγκ και έχει τριπλασιάσει την περιουσία της σε σχέση και με της δυναστεία Lee της Νότιας Κορέας.\nΔίπλα στα λαμπερά νερά της λίμνης Λουκέρνης στις Ελβετικές Άλπεις, μια από τις πλουσιότερες οικογένειες του κόσμου συγκεντρωθηκε στις αρχές Σεπτεμβρίου.\nΟ Mukesh Ambani , ο πλουσιότερος και ισχυρότερος επιχειρηματίας της Ινδίας, κατέλυσε με τη σύζυγό του, τα τρία παιδιά και τους συνεργάτες τους στο θέρετρο Bürgenstock σε μια κομβική στιγμή για την απέραντη επιχειρηματική αυτοκρατορία τους, Reliance Industries Ltd.\nΗ πανδημία του κορανοϊού είχε εξαντλήσει την παγκόσμια οικονομία και η Βομβάη – όπου η οικογένεια ζει σε έναν ουρανοξύστη 27 ορόφων με την ονομασία Antilia – βρισκόταν μέσω σχεδόν πολεμικής κρίσης. Ωστόσο, τις προηγούμενες εβδομάδες, η Ambani, είχε συνάψει συμφωνίες με μερικούς από τους κορυφαίους γίγαντες τεχνολογίας στον κόσμο για την πώληση μεριδίων της Reliance.\nΟ μεγιστάνας μετέτρεπε τον όμιλο του από κυρίαρχο σε υδρογονάνθρακες και διυλιστήρια σε έναν τεχνολογικό τιτάνα, αλλά οι επενδυτές είχαν αρχίσει να θέτουν μια βασική ερώτηση – Ποιος θα αναλάβει;\nΓια μήνες, τα μέσα ενημέρωσης στην Ινδία είχαν υποθέσει για μια πιθανή νέα δομή στην οποία εργαζόταν ο Αμπάνι, σύμφωνα με την οποία οι εξ αίματος συγγενείς του συμπεριλαμβανομένων των διδύμων Isha και Akash , και ο μικρότερος αδερφός τους Anant – θα είχαν την απόλυτη πρωτοβουλία στον προγραμματισμό της διαδοχής. Τα παιδιά με σπουδές στα μεγαλύτερα πανεπιστήμια των ΗΠΑ, έχουν αναλάβει ευθύνες στο πλαίσιο της οικογενειακής επιχείρησης.\nΤα τελευταία χρόνια, καθώς η τύχη και η επιρροή τους έχουν αυξηθεί, οι Αμπάνι έχουν αναλάβει έναν πολύ μεγάλο ρόλο στην οικονομική και κοσμική ζωή της Ασίας. Ο πλούτος δεν κρύβεται, είτε πρόκειται για γάμους είτε για πάρτι με τον Chris Martin την Beyonce και τους Coldplay, ή ταξίδια στην Ευρώπη όπως η διαμονή τους στο Bürgenstock, όπου η οικογένεια νοίκιασε τις βασιλικές και Προεδρικές σουίτες στον έκτο και τον έβδομο όροφο, σύμφωνα με πληροφορίες από το περιβάλλον τους.\nΑυτό που διακυβεύεται, ωστόσο, δεν είναι τίποτα λιγότερο από το μέλλον μιας εταιρείας με ετήσια έσοδα σχεδόν 90 δισεκατομμυρίων δολαρίων και περίπου 195.000 υπαλλήλους.\nΑυτή είναι η αυτοκρατορία της Reliance, με την οικογένεια να είναι τώρα περισσότερο από δύο φορές πιο πλούσια από τη δεύτερη πλουσιότερη Ασία, τους Kwoks του Χονγκ Κονγκ. Οι Ambani έχουν τριπλασιάσει την περιουσία τους σε σχέση με αυτή τηνς οικογένειας Lee της Νότιας Κορέας και σχεδόν πενταπλσιάσει σε σχέση με την καθαρή αξία της περιουσίας των Torii και Saji της Ιαπωνίας, σύμφωνα με την κατάταξη του Bloomberg Billionaires Index των 20 πλουσιότερων δυναστειών στην περιοχή.\nΟι εκπρόσωποι της Reliance αρνήθηκαν να σχολιάσουν εάν υπάρχει σχέδιο διαδοχής.\nΤο ζήτημα της διαδοχής είναι κεντρικό για τις περισσότερες πλούσιες οικογένειες που εμπεριέχονται στην κατάταξη του Bloomberg το 2020, αλλά έχει πρόσθετη σημασία για τους Αμπάνι\nΤο σόι βρισκόταν σε αναταραχή για χρόνια αφότου ο πατριάρχης, Ντιρουμπάι Αμπάνι, πέθανε από εγκεφαλικό επεισόδιο το 2002 χωρίς να αφήσει τη διαθήκη. Ξεκίνησε διαμάχη μεταξύ του Mukesh και του μικρότερου αδερφού του, Anil . Η μητέρα των αδελφών παρενέβη και μεσολάβησε για το διαχωρισμό το 2005 αφήνοντας τις επιχειρήσεις διύλισης πετρελαίου και πετροχημικών στον Mukesh και τις νεότερες επιχειρήσεις χρηματοδότησης, υποδομών, ενέργειας και τηλεπικοινωνιών στην Anil.\nΟ Anil, 61 ετών κληρονόμησε κυρίως προβλήματα και χρέη. Αυτά ήρθαν στο προσκήνιο τον Μάρτιο του περασμένου έτους, όταν ο Mukesh παρενέβη για να διευθετήσει μια καθυστερημένη πληρωμή και να τον σώσει από καταδίκες και φυλάκιση. Τον Φεβρουάριο, ο Ανιλ δήλωσε σε δικαστήριο που κατέθεσε στο Λονδίνο ότι πτώχευσε μολονότι το Bloomberg του… πίστωνε τουλάχιστον 31 δισεκατομμυρια δολαρία το 2008.\nΠαρά την παρακμή του Anil και τον αντίκτυπο της Covid-19, ο πλούτος των Αμπάνι αυξήθηκε πάνω από 25 δισεκατομμύρια δολάρια και υπολογίζονταν τον Ιούλιο του 2019 στα 76 δισεκατομμύρια δολάρια. Συνολικά, οι 20 οικογένειες στη λίστα του Bloomberg κέρδισαν περίπου 10 δισεκατομμύρια δολάρια αγγίζοντας συνολικά τα 463 δισεκατομμύρια δολάρια όλοι μαζί.\nΑπό αυτές, περισσότερες από τις μισές οικογένειες είδαν την περιουσία τους να βυθίζεται καθώς το Real Estate και οι χρηματοοικονομικές επιχειρήσεις υπέφεραν από την πανδημία. Οι Chearavanonts της Ταϊλάνδης έχασαν περισσότερα από 6 δισεκατομμύρια δολάρια, ενώ οι Kwoks του Χονγκ Κονγκ, 5 δισεκατομμυρία δολαρία και έπρεπε επίσης να αντιμετωπίσουν έναν νέο νόμο εθνικής ασφάλειας που θέτει υπό αμφισβήτηση το μέλλον του Χονγκ Κονγκ ως οικονομικό κόμβο.\nΌπως και οι Αμπάνι έτσι και άλλες ασιατικές οικογένειες γνωρίζουν ότι πρέπει να επεκταθούν στη νέα ψηφιακή οικονομία και στρέφονται προς την τεχνολογία.\n«Οι οικογένειες με σημαντικές επιχειρήσεις και μερίδιο αγοράς έχουν δύο επιλογές», δηλλωνει ο Neil Waters, οικονομικόε σύμβουλος της Egon Zehnder. «Μπορούν να υπερασπιστούν την περιουσία τους και να αντιμετωπίσουν την κρίση όπως συμβαίνει, ή μπορούν να επιτεθούν».\nΟι ζάμπλουτοι, ωστόσο, αντιμετωπίζουν και μια άλλη αναδυόμενη απειλή.\nΗ οικονομική ανισότητα που διευρύνεται εν μέσω Covid-19 έχει οδηγήσει σε αυξανόμενη δυσαρέσκεια. Στην Ταϊλάνδη, οι μαθητές διαδηλώνουν για να αποκηρύξουν την άκαμπτη κοινωνική και οικονομική ελίτ της χώρας και την μεγάλη ανισότητα.\nΣτο Χονγκ Κονγκ, την πιο μεγάλη αγορά κατοικίας στον κόσμο, τα ενοίκια παραμένουν εξαιρετικά υψηλά, ακόμη και όταν η ανεργία έχει αυξηθεί σε υψηλό 15 ετών, απειλώντας να προσθέσει μία νέα πηγή δυσαρέσκειας μετά την ενίσχυση του νόμου περί εθνικής ασφάλειας του Πεκίνου για τους πρώην Βρετανούς αποίκους . Στην Ινδία, όπου το 78% του πληθυσμού δεν μπορεί να έχει καν σωστή διατροφή, τα λουκέτα και η έλλειψη θέσεων εργασίας οδήγησαν τους ανθρώπους να λιμοκτονούν.\n«Ακόμη και πριν από την εξάπλωση του ιού, οι ανισότητες αυξάνονταν, το κοινωνικό χάσμα διευρύνθηκε και η έλλειψη ευκαιριών προκάλεσε απογοήτευση και αναταραχές», δήλωσε ο Γενικός Γραμματέας των Ηνωμένων Εθνών Αντόνιο Γκουτέρες στις 16 Νοεμβρίου στο Φόρουμ Νέας Οικονομίας του Bloomberg. «Μια ισχυρή δέσμευση για μείωση της ανισότητας, βελτίωση των ευκαιριών για όλους, είναι, κατά τη γνώμη μου, μια θεμελιώδης πτυχή του τρόπου με τον οποίο πρέπει να ανακάμψουμε από την πανδημία».\nΗ κατάταξη των 20 πλουσιότερων οικογενειών της Ασίας\nΕΤΑΙΡΙΑ Reliance Industries ΤΟΠΟΘΕΣΙΑ Ινδία ΓΕΝΙΕΣ 3 ΠΛΟΥΤΟΣ 76,0 δισεκατομμύρια δολάρια\nΟ Dhirubhai Ambani, ο πατέρας του Mukesh και του Anil, άρχισε να χτίζει τον πρόδρομο της Reliance Industries το 1957. Όταν ο Dhirubhai πέθανε το 2002 χωρίς να αφήσει διαθήκη, η χήρα του μεσολάβησε μεταξύ των γιων της για τον έλεγχο της οικογενειακής περιουσίας. Ο Mukesh βρίσκεται τώρα στο τιμόνι του συγκροτήματος με έδρα τη Βομβάη, ο οποίος διαθέτει το μεγαλύτερο συγκρότημα διύλισης πετρελαίου στον κόσμο. Ζει σε ένα αρχοντικό 27 ορόφων που έχει χαρακτηριστεί ως η πιο ακριβή ιδιωτική κατοικία στον κόσμο.\nNo 2 Kwok\nΕΤΑΙΡΙΑ Sun Hung Kai Properties ΤΟΠΟΘΕΣΙΑ Χονγκ Κονγκ ΓΕΝΙΕΣ 3 ΠΛΟΥΤΟΣ 33,0 δισ. $\nΗ Kwok Tak-seng μετονομάστηκε σε Sun Hung Kai Properties το 1972. Από τότε η εταιρεία έχει γίνει ένας από τους μεγαλύτερους κατασκευαστές ακινήτων στο Χονγκ Κονγκ και αποτελεί τη βάση της οικογενειακής περιουσίας του Kwok. Οι γιοι του, Walter, Thomas και Raymond, ανέλαβαν τον έλεγχο όταν πέθανε το 1990.\nΕΤΑΙΡΙΑ Ομάδα Charoen Pokphand ΤΟΠΟΘΕΣΙΑ Ταϊλάνδη ΓΕΝΙΕΣ 4 ΠΛΟΥΤΟΣ 31,7 δισ. $\nΟ Chia Ek Chor εγκατέλειψε το χωριό του που είχε καταστραφεί από τυφώνα στη νότια Κίνα και ξεκίνησε μια νέα ζωή στην Ταϊλάνδη, πουλώντας σπόρους λαχανικών με τον αδερφό του το 1921. Σχεδόν έναν αιώνα αργότερα, ο γιος του Chia Dhanin Chearavanont είναι πρόεδρος του Charoen Pokphand Group, ενός όμιλου με αλυσίδες εστίασης, σούπερμαρκετ και τηλεπικοινωνιες\nNo 4 Hartono\nΕΤΑΙΡΙΑ Djarum, Τράπεζα Κεντρικής Ασίας ΤΟΠΟΘΕΣΙΑ Ινδονησία ΓΕΝΙΕΣ 3 ΠΛΟΥΤΟΣ 31,3 δισ. $\nH Oei Wie Gwan αγόρασε μια μάρκα τσιγάρων το 1950 και μετονομάστηκε σε Djarum. Η επιχείρηση έχει εξελιχθεί σε έναν από τους μεγαλύτερους κατασκευαστές τσιγάρων στην Ινδονησία. Αφού πέθανε ο Oei το 1963, οι γιοι του Michael και Budi διαφοροποιήθηκαν επενδύοντας στην Κεντρική Ασία της Τράπεζας. Αυτή η επένδυση αποτελεί πλέον το μεγαλύτερο μέρος της περιουσίας της οικογένειας.\nNo 5 Lee (Samsung)\nΕΤΑΙΡΙΑ Samsung ΤΟΠΟΘΕΣΙΑ Νότια Κορέα ΓΕΝΙΕΣ 3 ΠΛΟΥΤΟΣ 26,6 δισ. $\nΟ Lee Byung-chull ξεκίνησε τη Samsung ως εμπορική εταιρεία που εξάγει φρούτα, λαχανικά και ψάρια το 1938. Μπήκε στην επιχείρηση ηλεκτρονικών ειδών ιδρύοντας τη Samsung Electronics το 1969, η οποία έγινε ο μεγαλύτερος κατασκευαστής τσιπ μνήμης και smartphones στον κόσμο. Μετά το θάνατό του το 1987, ο τρίτος γιος του Lee Kun-hee ανέλαβε την επιχείρηση. Πέθανε τον Οκτώβριο του 2020 μετά από χρόνια νοσηλείας μετά από καρδιακή προσβολή το 2014.\nΝο 6 Yoovidhya\nΕΤΑΙΡΙΑ Ομάδα TCP ΤΟΠΟΘΕΣΙΑ Ταϊλάνδη ΓΕΝΙΕΣ 2 ΠΛΟΥΤΟΣ 24,2 δισ. $\nΟ Chaleo Yoovidhya ίδρυσε αρχικά ως φαρμακευτική την TC Pharmaceutical το 1956 . Αργότερα εμπορεύτηκε καταναλωτικά αγαθά, και το 1975 ανακάλυψε ένα ενεργειακό ποτό που ονόμασε Krating Daeng, Τσάι για «κόκκινο ταύρο».\nΑφού ο Αυστριακός έμπορος Dietrich Mateschitz ανακάλυψε το ποτό σε ένα επαγγελματικό ταξίδι, συνεργάστηκε με τον Chaleo για να τροποποιήσει τη συνταγή και να το κάνει γνωστό ως Red Bull παγκοσμίως. Η πορεία των οικογενειών Yoovidhya και Mateschitz μπορεί να αποδοθεί σε μεγάλο βαθμό στην επιτυχία της Red Bull. Ο Chaleo πέθανε το 2012 και ο Saravoot Yoovidhya, ο γιος του, είναι τώρα διευθύνων σύμβουλος του Ομίλου TCP.\nΝο 7 Τσενγκ\nΕΤΑΙΡΙΑ Τσό Τάι Φουκ ΤΟΠΟΘΕΣΙΑ Χονγκ Κονγκ ΓΕΝΙΕΣ 4 ΠΛΟΥΤΟΣ 22,6 δισ. $\nΗ οικογένεια Τσενγκ ελέγχει το Chow Tai Fook Jewellery, ένα κοσμηματοπωλείο με έδρα το Χονγκ Κονγκ με πωλήσεις 7,3 δισεκατομμυρίων δολαρίων για το έτος. Οι Chengs ελέγχουν επίσης την New World Development, μια εταιρεία ακινήτων και υποδομών. Η οικογένεια διαθέτει τα Rosewood Hotels and Resorts, των οποίων το χαρτοφυλάκιο περιλαμβάνει το The Carlyle στη Νέα Υόρκη και το Hotel de Crillon στο Παρίσι.\nNo 8 Mistry\nΕΤΑΙΡΙΑ Ομάδα Shapoorji Pallonji ΤΟΠΟΘΕΣΙΑ Ινδία ΓΕΝΙΕΣ 5 ΠΛΟΥΤΟΣ 22,0 δισεκατομμύρια δολάρια\n￼Η οικογενειακή επιχείρηση Mistry ιδρύθηκε στην Ινδία το 1865, όταν ο παππούς Pallonji Mistry ξεκίνησε μια κατασκευαστική επιχείρηση με έναν Άγγλο. Ο Όμιλος Shapoorji Pallonji εκτείνεται πλέον σε διάφορους επιχειρηματικούς τομείς, όπως η μηχανική και οι κατασκευές. Η οικογένεια έχει επίσης μετοχές στην αυτοκινητοβιομηχανία Tata Sons, την κύρια εταιρεία χαρτοφυλακίου της Tata Group, η οποία δραστηριοποιείται σε περισσότερες από 100 χώρες και απασχολεί 720.000 άτομα. Για να διακόψει τους δεσμούς με τον όμιλο, ο Pallonji Mistry προσπάθησε να ανταλλάξει το μερίδιο του Tata Sons αξίας 24 δισεκατομμυρίων δολαρίων για μετοχές του ομίλου. Ο Όμιλος Shapoorji Pallonji έχει κατασκευάσει μερικά από τα εμβληματικότερα κτίρια της Βομβάης, συμπεριλαμβανομένου και του κτηρίου της Reserve Bank of India.\nΝο 9 Pao / Woo\nΕΤΑΙΡΙΑ BW Group, Wheelock ΤΟΠΟΘΕΣΙΑ Χονγκ Κονγκ ΓΕΝΙΕΣ 3 ΠΛΟΥΤΟΣ 20,2 δισ. $\n￼Ο Pao Yue-kong ξεκίνησε τη ναυτιλιακή του επιχείρηση με 20.000 δολάρια Χονγκ Κογκ που έφερε από τη Σαγκάη στο Χονγκ Κονγκ πριν 60 χρόνια. Η εταιρεία συγκέντρωσε περισσότερα από 200 σκάφη μέχρι το 1979, διαχειριζομένη πια τον μεγαλύτερο ανεξάρτητο στόλο χύδην ναυτιλίας στον κόσμο εκείνη την εποχή. Προσαρμοζόεμνος στις συνθήκες της αγοράς, ο Pao επεκτάθηκε σε ακίνητα, χρησιμοποιώντας έσοδα από τις πωλήσεις πλοίων. Ένα μεγάλο μέρος του τρέχοντος οικογενειακού πλούτου προέρχεται από την εταιρεία ανάπτυξης ακινήτων Χονγκ Κονγκ Wheelock. Όταν ο Πάο πέθανε το 1991, οι επιχειρήσεις του χωρίστηκαν ανάμεσα στις τέσσερις κόρες του και στις οικογένειές τους.\nΝο 10 Sy\nΕΤΑΙΡΙΑ SM Επενδύσεις ΤΟΠΟΘΕΣΙΑ Φιλιππίνες ΓΕΝΙΕΣ 3 ΠΛΟΥΤΟΣ 19,7 δισ. $\n￼Ο Henry Sy γεννήθηκε στην Κίνα και μετανάστευσε στις Φιλιππίνες όταν ήταν 12 ετών. Βοηθούσε τον πατέρα του να πουλήσει ρύζι, σαρδέλες και σαπούνι πριν ανοίξει το πρώτο κατάστημα παπουτσιών το 1958. Από ένα μικροσκοπικό κατάστημα στο κέντρο της Μανίλα, έχει εξελιχθεί σε όμιλο με ενδιαφέροντα, όπως λιανική, τραπεζική και real estate. Σήμερα, ο όμιλος διαθέτει σχεδόν 2.800 καταστήματα λιανικής ενώ διαθέτει και περισσότερα από 2.000 τραπεζικά καταστήματα. Το εμπορικό κέντρο Mall της Ασίας, το Sy, έχει το πρώτο παγοδρόμιο των Φιλιππίνων.\nNo 11 Tsai\nΕΤΑΙΡΙΑ Cathay Financial, Fubon Οικονομική ΤΟΠΟΘΕΣΙΑ Ταϊβάν ΓΕΝΙΕΣ 3 ΠΛΟΥΤΟΣ 19,0 δισ. $\nTo 2019 o Chris Tsai ανέλαβε τα ηνία του ομίλου\nΟι αδελφοί Tsai ίδρυσαν την Cathay Life Insurance το 1962. Το 1979, η οικογένεια αποφάσισε να χωρίσει την επιχείρησή τους, με τους Tsai Wan-lin και Tsai Wan-tsai να αναλάβουν τον έλεγχο της Cathay Life Insurance και της Cathay Insurance, αντίστοιχα. Η Cathay Insurance μετονομάστηκε αργότερα σε Fubon Insurance. Η οικογένεια ελέγχει τώρα δύο μεγάλες εταιρείες χρηματοοικονομικών συμμετοχών στην Ταϊβάν και έχει επεκταθεί σε άλλους τομείς, συμπεριλαμβανομένων των ακινήτων και των τηλεπικοινωνιών. Με την πρόσφατα εισηγμένη Xiamen Bank, η οικογένεια Tsai κατέκτησε την πρώτη της συμμετοχή σε τραπεζικό απόθεμα στο κινεζικό χρηματιστήριο.\nNo 12 Lee\nΕΤΑΙΡΙΑ Lee Kum Kee Κι ΤΟΠΟΘΕΣΙΑ Χονγκ Κονγκ ΓΕΝΙΕΣ 5 ΠΛΟΥΤΟΣ 17,3 δισ. $\n￼Ο Lee Kum Sheung εφηύρε τη σάλτσα στρειδιών και ίδρυσε τη Lee Kum Kee το 1888. Όταν το αρχικό εργοστάσιο σάλτσας στρειδιών στην επαρχία Γκουανγκντόνγκ κάηκε το 1902, η επιχείρηση ξαναχτίστηκε στο γειτονικό Μακάο, όπου παρέμεινε μέχρι να μετεγκατασταθεί στην πιο ευημερούσα πόλη του Χονγκ Κονγκ . Το μέλος της τρίτης γενιάς Lee Man Tat εξασφάλισε τον έλεγχο του στην εταιρεία, εξαγοράζοντας τα μερίδια των θείων και του αδελφού του. Η οικογένεια επεκτάθηκε στον κλάδο συμπληρωμάτων διατροφής το 1992, όταν ίδρυσε την LKK Health Products Group, κατασκευαστή και πωλητή φυτικών προϊόντων. Η οικογένεια διαθέτει επίσης σημαντικά περιουσιακά στοιχεία ακινήτων, συμπεριλαμβανομένου του πύργου Walkie Talkie στο Λονδίνο.\nΝο 13 Kwek / Quek\nΕΤΑΙΡΙΑ Όμιλος Χονγκ Λεονγκ ΤΟΠΟΘΕΣΙΑ Σιγκαπούρη / Μαλαισία ΓΕΝΙΕΣ 3 ΠΛΟΥΤΟΣ 16,5 δισεκατομμύρια δολάρια\nO κ. Kwek Hong Png\nΟ Kwek Hong Png ίδρυσε την Hong Leong Co. στη Σιγκαπούρη το 1941, μαζί με τους τρεις αδελφούς του. Ο μεγαλύτερος γιος του Kwek Leng Beng διευθύνει επιχειρήσεις στη Σιγκαπούρη που κυμαίνονται από την ανάπτυξη ακινήτων και τις ξενοδοχειακές επιχειρήσεις έως τα χρηματοοικονομικά. Ο ανηψιός Quek Leng Chan στάλθηκε στη Μαλαισία για να ηγηθεί της οικογενειακής επιχείρησης, η οποία έχει γίνει ένας από τους μεγαλύτερους ομίλους ετερογενών δραστηριοτήτων της χώρας. Ο ξάδερφος του προέδρου της εταιρείας παραιτήθηκε από το διοικητικό συμβούλιο μετά από 30 χρόνια, επικαλούμενος διαφωνίες.\nΝο 14 Torii / Saji\nΕΤΑΙΡΙΑ Suntory ΤΟΠΟΘΕΣΙΑ Ιαπωνία ΓΕΝΙΕΣ 4 ΠΛΟΥΤΟΣ 16,3 δισ. $\nΟ πατέρας του Ιαπωνικού Shinjiro Torii ουίσκι που τον έκανε και πλούσιο\n￼Ο ιδρυτής της Suntory Shinjiro Torii άνοιξε το πρώτο του κατάστημα το 1899, πουλώντας κρασί και ποτά δυτικού τύπου. Ο γιος του, Keizo Saji, ανέλαβε την προεδρία το 1961. Υπό την ηγεσία του, ο Suntory έχει γίνει ένας όμιλος πολλών δισεκατομμυρίων δολαρίων με αντικείμενα που κυμαίνονται από αλκοολούχα ποτά έως super foods. Ο εγγονός του ιδρυτή, Nobutada Saji, προεδρεύει πια της εταιρείας Η Suntory Liquors κατασκευάζει ασπίδες προσώπου σχεδιασμένες για φαγητό και ποτό ώστε να σταματήσει η εξάπλωση της Covid-19\nΝο 15 Kadoorie\nΕΤΑΙΡΙΑ CLP Holdings ΤΟΠΟΘΕΣΙΑ Χονγκ Κονγκ ΓΕΝΙΕΣ 4 ΠΛΟΥΤΟΣ 16,1 δισ. $\nΣτη δεκαετία του 1880, ο Έλι Καντόρι και ο μεγαλύτερος αδερφός του Έλις έφτασαν στο Χονγκ Κονγκ για να εργαστούν για τους Σάσουον, μια εξέχουσα οικογένεια της εβραϊκής διασποράς της Βαγδάτης. Αργότερα οι αδελφοί έστησαν ένα γραφείο και συγκέντρωσαν μερίδια σε τράπεζες, ακίνητα και εγκαταστάσεις παραγωγής ενέργειας. Οι κυριότερες επενδύσεις περιλαμβάνουν την CLP Holdings, τον προμηθευτή ηλεκτρικής ενέργειας στην Kowloon, καθώς και την Hongkong & Shanghai Hotels, τον όμιλο που κατέχει την αλυσίδα Hotel Peninsula. Ο Michael Elly, εγγονός του Έλυ, προεδρεύει και των δύο επιχειρήσεων. H CLP Holdings παγώνει τα τιμολόγια ηλεκτρικής ενέργειας το 2021 για να μειώσει την οικονομική επιβάρυνση των κατοίκων του Χονγκ Κονγκ εν μέσω της πανδημίας.\nΝο 16 Hinduja\nΕΤΑΙΡΙΑ Ομάδα Hinduja ΤΟΠΟΘΕΣΙΑ Ινδία ΓΕΝΙΕΣ 4 ΠΛΟΥΤΟΣ 15,1 δισ. $\n￼Ο Parmanand Hinduja, που κατάγεται από το Shikarpur, του Πακιστάν. Ταξίδεψε στη Βομβάη για να ιδρύσει τις επιχειρήσεις του στο εμπόριο και τις τραπεζικές συναλλαγές το 1914. Πέντε χρόνια αργότερα, άνοιξε ένα γραφείο στην Τεχεράνη. Η έδρα της ομάδας παρέμεινε εκεί μέχρι το 1979. Ο Παρμανάντ πέθανε το 1971, και οι γιοι του Γκόπιτσαντ και Σριχάντ έφυγαν για το Λονδίνο οκτώ χρόνια αργότερα, ενώ ο Πρακάς μετακόμισε στη Γενεύη και ο Άσοκ παρέμεινε στη Βομβάη.\nΟ Όμιλος Hinduja έχει επί του παρόντος επιχειρήσεις σε βιομηχανίες όπως η ενέργεια, η αυτοκινητοβιομηχανία, χρηματοοικονομικά και η υγειονομική περίθαλψη. Η οικογένεια διαθέτει ακίνητα στην Ινδία, καθώς και σε άλλες πόλεις, συμπεριλαμβανομένου του Λονδίνου. Ένας εκπρόσωπος της οικογένειας είπε ότι το γκρουπ έχει «σημαντικές συμμετοχές σε ιδιωτικές μη εισηγμένες εταιρείες», χωρίς να δώσει περαιτέρω λεπτομέρειες, πράγμα που θα μπορούσε να σημαίνει ότι η περιουσία τους είναι μεγαλύτερη από ό, τι υπολογίστηκε.\nNo 17 Ho\nΕΤΑΙΡΙΑ SJM ΤΟΠΟΘΕΣΙΑ Χονγκ Κονγκ ΓΕΝΙΕΣ 2 ΠΛΟΥΤΟΣ 14,6 δισ. $\n￼Ο Stanley Ho που πέθανε φέτος, και οι συνεργάτες του κέρδισαν την πρώτη άδεια για τη δημιουργία καζίνο στο Μακάο και έχτισαν το πρώτο καζίνο της πόλης το 1962. Η οικογένεια Ho ελέγχει τη SJM Holdings, η οποία διαθέτει καζίνο και ξενοδοχεία, συμπεριλαμβανομένου του Grand Lisboa. Ο πλούτος του μοιράστηκε μεταξύ διαφόρων κληρονόμων, συμπεριλαμβανομένης της κόρης Pansy Ho, η οποία έχει μερίδια στην MGM China, η τέταρτη σύζυγος Angela Leong, η οποία είναι εκτελεστική διευθύντρια της SJM Holdings, ενώ ο γιος του Lawrence Ho, διευθύνων σύμβουλος της Melco.\nNo 18 Chung\nΕΤΑΙΡΙΑ Hyundai ΤΟΠΟΘΕΣΙΑ Νότια Κορέα ΓΕΝΙΕΣ 3 ΠΛΟΥΤΟΣ 14,1 δισ. $\nΟ πρόεδρος της Hundai και εγγονός του ιδρυτή της, Euisun Chung\n￼Ο Juyung Chung, γιος ενός αγρότη, ίδρυσε τη Hyundai το 1946 ως εταιρεία μηχανικών και κατασκευών. Έχει εξελιχθεί σε όμιλο που κάνει τα πάντα, από αυτοκίνητα έως πλοία. Πέθανε το 2001, λίγο μετά από μια μάχη για έλεγχο της εταιρείας μεταξύ δύο από τους έξι γιούς του. Αυτό είχε ως αποτέλεσμα τον διαχωρισμό της Hyundai Motor, με επικεφαλής τον εγγονό του ιδρυτή Euisun Chung, ο οποίος διαδέχτηκε πρόσφατα τον πατέρα του στην θέση του προέδρου. Η Hyundai Motor είναι ένας από τους μεγαλύτερους κατασκευαστές αυτοκινήτων στον κόσμο. Ο Mong-Koo Chung είναι ο πρώτος Κορεάτης που εντάχθηκε στο Automotive Hall of Fame.\nΝο 19 Ng\nΕΤΑΙΡΙΑ Far East Orzanization ΤΟΠΟΘΕΣΙΑ Σιγκαπούρη ΓΕΝΙΕΣ 3 ΠΛΟΥΤΟΣ 13,8 δισ. $\nRobert Ng of Far East Organization\n￼Ο Ng Teng Fong μετακόμισε στη Σιγκαπούρη από την Κίνα το 1934. Εργάστηκε στο εργοστάσιο σάλτσας σόγιας των γονιών του και ως επισκευαστής ποδηλάτων. Αντί να ασχοληθεί αποκλειστικά με την οικογενειακή επιχείρηση, επεκτάθηκε στην ανάπτυξη ακινήτων και ίδρυσε την οργάνωση της Far East το 1960. Έκανε επίσης επενδύσεις στο Χονγκ Κονγκ και ίδρυσε την αδελφή εταιρία της Far East , Sino Group. Τώρα, ο μεγαλύτερος γιος του Ρόμπερτ είναι υπεύθυνος για τις επιχειρήσεις του Χονγκ Κονγκ, ενώ ο μικρότερος γιος του Φίλιππος επιβλέπει την επιχείρηση στη Σιγκαπούρη. Η Far East Organisation είναι μια χριστιανική επιχείρηση και έχει τη θρησκευτική της ταυτότητα αναπόσπαστη στο εμπορικό σήμα της εταιρείας.\nΝο 20 Chirathivat\nΕΤΑΙΡΙΑ Κεντρική ομάδα ΤΟΠΟΘΕΣΙΑ Ταϊλάνδη ΓΕΝΙΕΣ 4 ΠΛΟΥΤΟΣ 12,9 δισ. $\n￼Οι Chirathivats ελέγχουν το Central Group, το οποίο διευθύνεται τώρα από τον Tos Chirathivat μέλος της τρίτης γενιάς. Η ταϊλανδέζικη οικογένεια κινεζικής καταγωγής καθοδηγούνταν αρχικά από τον Tiang Chirathivat, ο οποίος μετανάστευσε από το Hainan στην Ταϊλάνδη. Από την αρχή του ως ένα μικρό οικογενειακό κατάστημα στην Μπανγκόκ το 1947, το Central Group είναι πλέον ένας από τους μεγαλύτερους ιδιωτικούς εμπορικούς ομίλους της Ταϊλάνδης, με περισσότερες από 50 θυγατρικές. Το εμπορικό κέντρο του ομίλου Central World πυρπολήθηκε το 2010 κατά τις αντικυβερνητικές συγκεντρώσεις.\nΜεθοδολογία που ακολουθήθηκε για την κατάταξη των ομίλων\n* Η κατάταξη των πλουσιότερων οικογενειών της Ασίας καταρτίστηκε στις 13 Νοεμβρίου. Εξαιρείται ο πλούτος πρώτης γενιάς, όπως αυτός του Jack Ma της Alibaba Group Holding Ltd., καθώς και εκείνοι που βρίσκονται στα χέρια ενός μόνο κληρονόμου. Ως αποτέλεσμα, η λίστα δεν έχει οικογένειες από την ηπειρωτική Κίνα, όπου οι περιουσίες είναι σχετικά νέες και συχνά επικεντρώνονται στην τεχνολογία.\nΗ έρευνα για το αφιέρωμα έγινε από τους Pei Yi Mak, Venus Feng, Yoojung Lee, Cecile Vannucci, Alexander Sazonov, Richard Macauley, Devon Pendleton, Pierre Paulden, Bhuma Shrivastava, Sanjai PR, Ben Steverman, Ben Stupples, Steve Crabill για λογαριασμό του Bloomberg το οποίο και είναι η πηγή αυτού του άρθρου λόγω του εύλογου δημοσιογραφικού ενδιαφέροντος.\nBloomberg λίσταο πλουσιότερος άνθρωπος στην Ασίαπλουσιότεροι στην Ασίαπλουσιότεροι στον κόσμο\nElon Musk VS Mark Zuckerberg: Ποιος είναι σήμερα ο πιο πλούσιος\nΘράσος Χατζηνικολάου 01.09.2020 | 11:24\nFLASH TEAM 14.08.2020 | 14:02


AΝΕΞΑΡΤΗΤΟΣ-ΔΙΠΛΩΜΑΤΙΚΟΣ ΠΑΡΑΤΗΡΗΤΗΣ: ΒΥΡΩΝΑ ΠΟΛΥΔΩΡΑ, ΘΑ ΣΚΥΨΕΙΣ ΤΟ ΚΕΦΑΛΙ ¨Η ΘΑ ΑΝΤΙΣΤΑΘΕΙΣ ΩΣ ΓΕΝΝΑΙΟΣ ΠΑΤΡΙΩΤΗΣ;\nΒΥΡΩΝΑ ΠΟΛΥΔΩΡΑ, ΘΑ ΣΚΥΨΕΙΣ ΤΟ ΚΕΦΑΛΙ ¨Η ΘΑ ΑΝΤΙΣΤΑΘΕΙΣ ΩΣ ΓΕΝΝΑΙΟΣ ΠΑΤΡΙΩΤΗΣ;\nΒΡΙΣΚΕΣΑΙ ΑΝΤΙΜΕΤΩΠΟΣ ΜΕ ΤΗΝ ΙΣΤΟΡΙΑ ΣΟΥ ΒΥΡΩΝΑ!\nΟ Βύρων Πολύδωρας, στο νέο του βιβλίο «Περί Δημοσίου Χρέους», αναφέρει στον πρόλογό του: «Έπειτα από 31 κοινοβουλευτικά χρόνια, με μάχες και ιδεολογικές συγκρούσεις, με αγώνες και αγωνίες, με ελάχιστες έστω χαρές και πολλές, πάμπολλες λύπες, σαν βλέπω τον συνάνθρωπό μου να χάνει τη δουλειά του ή να μην μπορεί να βρει δουλειά, να βάζει λουκέτο στο μαγαζί του, να μην μπορεί να τα βγάλει πέρα με το μισθό που του δίνουν και με τους φόρους που του βάζουν, να μην τον αφήνουν να κάνει την προσευχή του στον Χριστό, να νοιώθει σαν Ασιάτης στην πλατεία Ομονοίας, να μην μπορεί να γιορτάσει την 25η Μαρτίου ή την 28η Οκτωβρίου και σαν ταξιδεύω στην ύπαιθρο χώρα να τα βλέπω όλα χέρσα και έρημα, νοιώθω σαν τον πατέρα μου στην Μικρασία. Είχε νικήσει σ’ όλες τις μάχες ο ίδιος. Όμως ο πόλεμος είχε χαθεί. Άλλα όνειρα είχα για τον τόπο μου, για την πατρίδα μου, για τις παντιέρες που σήκωσα και που υπηρέτησα τίμια και με συνέπεια».\nΣήμερα όμως αγαπητέ και θαρραλέε βουλευτά, καλείσαι να δώσεις στην πράξη τον αγώνα υπέρ του συνανθρώπου σου που δεν έχει να φάει, υπέρ αυτού που βάζει λουκέτο στο μαγαζί του. Ιδού λοιπόν η δική σου ώρα, Βύρωνα.\nΕάν ψηφίσεις τα μέτρα, η κρίση θα επιδεινωθεί ακόμη χειρότερη. Ή μήπως είσαι υπέρ της τρομοκρατικής-γκεμπελίστικης άποψης Σαμαρά ότι εάν δεν πάρουμε τα μέτρα θα οδηγηθούμε στο χάος; Η Ελλάδα μέσω των εκβιασμών και εκφοβισμών παρέμενε επί 400 χρόνια σκλαβωμένη στους Τούρκους. Κάποια στιγμή όμως επαναστάτησε, παρά τους εκβιασμούς της Ιεράς Συμμαχίας και των εδώ δωσιλόγων. Οι Έλληνες έμαθαν και τον χορό του Ζαλόγγου ή την έξοδο του Μεσολογγίου, απορρίπτοντας μετά βδελυγμίας τις κραυγές των τρομοκρατών.\nΕσύ Βύρωνα, υιοθετείς τον εκφοβισμό των πολιτών που τόσο επίμονα ακολουθεί ο Πρωθυπουργός;\nΕπί τρία χρόνια που παίρνουμε μέτρα θανάτου η χώρα οδηγείται στο χάος, με το δημόσιο χρέος να αυξάνεται διαρκώς, παρά τα μέτρα. Θα ακολουθήσεις λοιπόν γενναίε Πολύδωρα, την ίδια θανατηφόρα συνταγή; Ή θα πεις, «επιτέλους φτάνει, δεν μπορώ με την ψήφο μου να ακρωτηριάζω άλλο τον λαό»;\nΠριν από μερικούς μήνες αγαπητέ Βύρωνα, ψήφιζες το "αναγκαίο και σωτήριο", όπως διατυμπανίζατε, PSI! To PSI τελικά κατέστρεψε τα αποθεματικά των ταμείων, εξαφάνισε τις αποταμιεύσεις 11.000 αποταμιευτών και μείωσε στο ελάχιστο το χρήμα από την εσωτερική αγορά. Το PSI έγινε μία ακόμη αιτία για να ζημιωθεί περαιτέρω η Ελλάδα. Σήμερα λοιπόν, δεν συλλογιέσαι μήπως μία ψήφος σου υπέρ του Μνημονίου 3, θα οδηγήσει περαιτέρω στην καταστροφή την χώρα και τον λαό;\nΓενναίε Βύρωνα ελπίζουμε να δείξεις στην ώρα της κρίσεως ότι είσαι πράγματι γενναίος.\nΟ ΠΟΛΥΔΩΡΑΣ ΕΙΝΑΙ ΑΠΑΣΧΟΛΗΜΕΝΟΣ ΤΩΡΑ. ΔΙΟΡΙΖΕΙ ΤΟ ΥΠΟΛΟΙΠΟ ΣΥΓΓΕΝΟΛΟΙ ΤΟΥ ΣΤΗΝ ΒΟΥΛΗ.\nΜΑΚΗ ΨΑΞΕ ΓΙΑ ΑΛΛΟΥΣ ΠΟΛΙΤΙΚΟΥΣ


Έσωσε δύο κοπέλες από βιασμό και την σκότωσαν - Ξεψύχησε... - Flashnews.gr\nΈσωσε δύο κοπέλες από βιασμό και την σκότωσαν - Ξεψύχησε στα γενέθλιά της\nΈχει συγκλονίσει όλη τη Γερμανία, ο άδικος χαμός της 23χρονης τουρκικής καταγωγής, φοιτήτριας, Τουγτσέ Αλμπαϊράκ, η οποία υπέκυψε στα τραύματα της, μετά από την άγρια επίθεση που δέχτηκε, στις 14 Νοεμβρίου, σε πάρκινγκ εστιατορίου.\nΗ φοιτήτρια που διέμενε στη Γερμανία, παρενέβη και σταμάτησε ομάδα ανδρών που παρενοχλούσαν δύο έφηβες στις τουαλέτες εστιατορίου στο Όφενμπαχ. Μετά απ’ αυτό, κάποιος της επιτέθηκε στο πάρκινγκ, την χτύπησε στο κεφάλι και την άφησε εγκεφαλικά νεκρή!\nΗ κοπέλα αποσυνδέθηκε από τα μηχανήματα που την κρατούσαν στη ζωή την Παρασκευή, την ημέρα που θα γιόρταζε τα 23α της γενέθλια και η νεκρώσιμη τελετή μεταδόθηκε απευθείας από το τηλεοπτικό δίκτυο NTV, της Φρανκφούρτης.\nΟ εκπρόσωπος της Μέρκελ εξέφρασε «την απόλυτη συμφωνία» της καγκελαρίου με την πρόταση του Προέδρου Γιόαχιμ Γκάουκ να τιμηθεί η νεαρή κοπέλα με τον Ομοσπονδιακό Σταυρό του Τάγματος της Αξίας.\nΟι λεπτομέρειες του συμβάντος παραμένουν συγκεχυμένες. Αυτό που λέγεται είναι ότι η άτυχη κοπέλα καθόταν σε ένα τραπέζι με φίλους της, όταν άκουσε από τις τουαλέτες τις φωνές δύο εφήβων. Τότε επενέβη για να τις υπερασπίσει από μια μικρή ομάδα ανδρών που τις παρενοχλούσε. Η φύση της παρενόχλησης αυτής δεν έχει διευκρινιστεί ακόμη και οι έφηβες, 13 και 16 ετών, παρουσιάστηκαν μόλις τη Δευτέρα στην αστυνομία, αφού τις αναζητούσαν μάταια επί δύο εβδομάδες.\nΤα προκαταρκτικά αποτελέσματα της νεκροψίας της Τουγτσέ έδειξαν ότι ο θάνατός της οφείλεται σε χτύπημα στο κεφάλι, όμως δεν διευκρινίζεται αν πέθανε από το χτύπημα ή από την πτώση της στο έδαφος.\nΠέμπτη, 4 Δεκεμβρίου 2014, 13:35


χ α ρ τ ο κ ό π τ η ς: Νώντας*\nΟ Ηλίας Βουίτσης, σε μια αριστουργηματική παρουσίαση του 1ου βιβλίου του Ηλία Παπαμόσχου, άρχιζε ως εξής: Εκ μιας συμμαθητείας... Ωραία αρχή μου φαίνεται. Εκ μιας έμμεσης γειτνίασης, λοιπόν, πριν από περίπου 45 χρόνια, γνώρισα ένα αγοράκι. Το αγοράκι αυτό ήταν ανεψιός μιας πολύ καλής γειτόνισσάς μου, και κάπου κάπου ερχόταν από το χωριό του στην πόλη, για επίσκεψη των κοντινών συγγενών. Το συγγενικό του σπίτι χώριζε από το δικό μου ένας πλακόστρωτος δρόμος, με αρκετή όμως υψομετρική διαφορά από τον παράλληλο παραλίμνιο ασφαλτόδρομο. Ανάμεσα σ` αυτούς τους δύο δρόμους έστεκε το σπίτι μου, με μπρος και πίσω αυλές και πρόσβαση και στους δύο.\nΟ πιτσιρικάς από το χωριό, κοίταζε με αδηφάγο βλέμμα το σπίτι και τον κήπο, που έμπαινε εμπόδιο ανάμεσα σ` εκείνον και στη λίμνη, η οποία θα πρέπει να του ασκούσε μια μοναδική γοητεία. Τι έκανε; Παραφύλαγε στην είσοδο της θειάς, και μόλις ξεμύτιζα από την πόρτα, έσπρωχνε το μικρότερο ξαδέλφι προς την μεριά μας ψιθυρίζοντας: Ρώτα, ρώτα! Η ερώτηση, η ίδια πάντα, ήταν: Κυρία Χρυσούλα, επιτρέπεται να περάσουμε απ` την αυλή για να βγούμε στην λίμνη; Ούτε που περίμεναν βέβαια την απάντηση... Είχαμε μάθει όλοι το μάθημα απ` έξω κι ανακατωτά!\nΈτσι γνώρισα τον Νώντα. Το ευγενικό μα και πολύ ζωηρό χωριατόπουλο, με τη Βογατσιώτικη προφορά και τη λαχτάρα για τη λίμνη· δήθεν για ψάρεμα. Το νερό τον τραβούσε, αυτό που εμάς, που τόχαμε κάθε μέρα μπροστά στα μάτια μας, δεν μας συγκινούσε ιδιαίτερα...\nΤότε ήταν που κάποια μέρα τον ρώτησα, τι θα ήθελε να γίνει όταν μεγαλώσει. Μήπως ψαράς; Η απάντηση ήρθε άμεσα και χωρίς κανέναν δισταγμό: Ε όχι και ψαράς, γιατρός θα γίνω!\nΟ Νώντας έγινε πράγματι γιατρός. Βέβαια, έχασα τα ίχνη του, όταν η θεία του άλλαξε διαμέρισμα και ο ίδιος είχε μεγαλώσει ήδη αρκετά για να ενδιαφέρεται για το... “Ψάρεμα”. Νέα για την πρόοδό του εξακολουθούσα πάντως να μαθαίνω.\nΈτυχε κάποτε, μιλώ για τα τελευταία χρόνια, που όσο περνούν τα δικά μου τόσο χάνω τον λογαριασμό τους, να διαβάσω στην τοπική εφημερίδα “ΟΔΟΣ” ένα άρθρο του σχετικά με την ηχορύπανση, εξ αιτίας των νέων τρόπων ψυχαγωγίας της νεολαίας, και, ως άμεσα θιγόμενη απάντησα. Δεν πίστευα ότι η αντίδρασή του θα ήταν η άμεση αποστολή του βιβλίου του “Ου πάν κι ου Κάτου Κόσμος” σε δίγλωσση έκδοση: Εννοώ, στο γλωσσικό ιδίωμα του χωριού του, τα Βουγατσιώτκα και ... Ελληνικά.! Όσο παράξενο κι αν ακούγεται, στα Βουγατσιώτκα τα ”παιξα και αναγκάστηκα να προσφύγω στην...ελληνική μετάφραση. Απολαυστικό κείμενο. Μία φίλη φιλόλογος, από την περιοχή εκείνη, το απόλαυσε διπλά. Αναφέρει, ότι θυμίζει τους Νεκρικούς Διαλόγους του Λουκιανού με τη διαφορά, ότι εκεί οι διάλογοι γίνονται στον Άδη, ενώ στο βιβλίο του Νώντα ο ήρωας επιστρέφει στον πάνω κόσμο και καταγράφει όσα βλέπει και ακούει. Του έγραψα τότε, ότι θεωρώ πως σαν λογοτέχνης τα πάει πολύ καλά, δεν ξέρω τι κάνει με την Ιατρική.\nΗ επικοινωνία μας έγινε έκτοτε πολύ συχνή-ας είναι καλά η τεχνολογία. Και σε σύντομο σχετικά διάστημα ακολούθησε δεύτερο βιβλίο του με τίτλο το “Μαύρο Χιόνι”, που λιτά και καίρια ασχολείται με τους λαθρομετανάστες και τα άλυτά τους προβλήματα.\nΑνάμεσα Χριστούγεννα και Πρωτοχρονιά του 2013, έλαβα τον “Εποχιακό Διανομέα”, με 9 διηγήματα, μερικά από τα οποία είχαν ήδη δημοσιευτεί σε περιοδικά και στην εφημερίδα ΟΔΟΣ·άρα γνωστά σε μένα.\nΑυτά τα διηγήματα θα ήθελα να παρουσιάσω σήμερα, αν και φοβάμαι ότι δεν θα τα καταφέρω και πολύ. Θεωρώ πιο εύκολο να γράφω κάτι δικό μου, παρά να καταγράφω το ύφος και το περιεχόμενο ενός άλλου. Για την ευκολία μου, όμως, θα τα πάρω ένα-ένα, όπως αυτά παρουσιάζονται στο εύχρηστο βιβλιαράκι.\nΤα μάγια του Αντόνιο, το πρώτο. Ο τίτλος παραπλανητικός. Παύλος είναι ο ήρωας εδώ, όχι Αντόνιο. Ένας από τους σύγχρονους μετανάστες, που αναγκάζεται, παρά τα συσσωρευμένα πτυχία να μεταναστεύσει στην Ξένη για να μπορέσει να ζήσει. Η ξένη, η Γερμανία. Πρωταγωνίστρια στα σκληρά μέτρα για την αποκατάσταση της οικονομίας μας έπειτα από τις τρελές αποκοτιές των εδώ κυβερνώντων για πολλά χρόνια. Όλα ξένα για τον Παύλο, και πρώτο και καλύτερο το γερμανικό τοπίο, με τις ομίχλες και τις ακατάσχετες πρασινάδες, που καμιά σχέση δεν έχει με αυτό που άφησε πίσω του. Η περιγραφή καταλυτική. Και μια και πλησιάζουν Χριστούγεννα στην ιστορία μας, η νοσταλγία πολύ πιο έντονη, τόσο που αναγκάζεται να βάλει μπόλικο κερί στ` αυτιά του αλλά μ` αυτό επίσης πασαλείφει και την καρδιά του. Και ο νευρολόγος γιατρός, αναφέρει στη σελίδα 14: Κάποιο αέναο τελετουργικό της θυσίας της Ιφιγένειας λάβαινε χώρα; Ή μήπως είχε αρχίσει να τρελαίνεται; Η λογοτεχνία χέρι-χέρι με την ψυχιατρική παρατήρηση. Αλλά εκείνο που πραγματικά κάνει το διήγημα να ξεχωρίζει, είναι η περιγραφή της μουσικής του Βιβάλντι, οι τέσσερις εποχές του δηλαδή, κι αυτό με οδηγεί στη σκέψη, ότι ο συγγραφέας, ή κρύωνε όταν το έγραφε, λόγω αύξησης της τιμής του πετρελαίου θέρμανσης, ή είχε σκάσει από τη ζέστη και λαχταρούσε λίγη δροσιά. Σημαντικός ο παραλληλισμός της μουσικής που άκουγαν οι μετανάστες του ’60, Καζαντζίδη και Διονυσίου, αγράμματοι άνθρωποι οι περισσότεροι, με εκείνην που ακούει τώρα πια ο Παύλος μας. Του Αντόνιο Βιβάλντι τα μάγια λοιπόν. Εύχομαι τα καλύτερα για τον ταλαίπωρο Παύλο. Ξέρω από ξενιτιά...\nΣτο φιλμ 8 χιλιοστών, η εικόνα αλλάζει. Το Βογατσικό, πριν πενήντα περίπου χρόνια, τότε που οι Αμερικάνοι μετανάστες επέστρεφαν στο χωριό και εντυπωσίαζαν τους συντοπίτες τους με τις φωτογραφικές και κινηματογραφικές τους μηχανές, τα κάρα και τα λουσάτα τους ρούχα. Στήνονταν όλοι οι συγγενείς και φίλοι για να τους απαθανατίσουν οι Αμερικάνοι. Ζωντανή περιγραφή των προσώπων και του τοπίου του χωριού. Γράφει στην αρχή του διηγήματος, σελίδα 25: Χέρια ροζιασμένα σαν κλήματα που απλώνουν δάκτυλα για ν` αγκαλιάσουν παιδιά κι εγγόνια, όλον ίσως τον κόσμο γύρω μας. Έχει μιαν απελπισία αυτή η αγκαλιά.\nΑπελπισία, γιατί ο ήρωας της ιστορίας είναι ο φίλος και συνάδελφος του συγγραφέα, ο πρόωρα αναχωρήσας Γεώργιος Γκολομπίας· στο φιλμ σαν βρέφος στην αγκαλιά της θείας του, και στη συνέχεια βαριά άρρωστος- βρέφος και πάλι τους τελευταίους μήνες της αρρώστιας του. Μη σπάσεις λες κι είσαι κούκλα γυάλινη. Γράφει και περιγράφει. Συγκλονιστικό κείμενο, νομίζω, που μέσα στην προτελευταία παράγραφο, κρύβει όλο το σπαραγμό για τον χαμό του αγαπημένου φίλου. Διαβάστε το ξανά και ξανά.\nΤο ομώνυμο με τον τίτλο του βιβλίου διήγημα, ο Εποχιακός Διανομέας, κυλάει εύκολα σε σύγκριση με τα δύο προηγούμενα. Ο εποχιακός διανομέας είναι άμαθος προπαντός για την αγωνία και την προσμονή -σελίδα 40- που συνδέουν από πάντοτε αποστολέα και παραλήπτη με ενδιάμεσο κρίκο τον ταχυδρόμο. Ο εποχιακός υπάλληλος των τελευταίων χρόνων, που γνωρίζει πολύ καλά ότι κάτι, κάποιο φτωχικό έσοδο θα εξασφαλίσει για ένα εξάμηνο· έπειτα πάλι το άγχος της ανεργίας, μέχρι να φανεί στον ορίζοντα, που όλο και μακραίνει, κάτι πιο μόνιμο για βιοπορισμό. Πού διάθεση για προσήλωση στη δουλειά... Γι` αυτό και στο τέλος πετάει το περιεχόμενο του πέτσινου σακκίδιου στον κάδο ανακύκλωσης με τόση ευκολία, παριστάνοντας τον δικαστή, τον κριτή και τον δήμιο. Ο κατάλογος των περιεχομένων της ταχυδρομικής τσάντας στη σελίδα 43 περιλαμβάνει σχολαστικά όλα όσα βρίσκονται μέσα σε ένα τέτοιου είδους σακκίδιο. Κυλάει η περιγραφή με μια παρατηρητική ματιά, επιμένω, όχι μόνο ενός λογοτέχνη μα κι ενός ειδικού γιατρού.\nΤο Requiem, είναι μια αναφορά τόσο στα κατά Ματθαίον Πάθη του Μπαχ, όσο και στο Requiem του Μότσαρτ. Ο Νώντας μας κατέχει την κλασσική μουσική, την αγαπάει και τη σέβεται. Τρεις ιστορίες μοναχικών ανθρώπων που παρακολουθούν τον Επιτάφιο και η τέταρτη ο ίδιος ο Χριστός, (Agnus Dei), τουτέστιν ο Αμνός του Θεού, που τον γυρίζουν τη Μεγάλη Παρασκευή στους δρόμους για να τον προσκυνήσουν οι πιστοί και να ζητήσουν τη συμπόνοια του.\nΟ πρώτος, ο ποιητής Νίκος Καρούζος σ` ένα υπόγειο της πρωτεύουσας, ενώ παλεύει ήδη με την αρρώστια των πνευμόνων του, δεν παύει να υπηρετεί την ποίηση. Και λέει ο Νώντας στη σελίδα 48: Οι γιατροί φρόντισαν για την πληρέστερη εισπνοή αυτής της μουχλιασμένης μάζας ενός υπογείου. Που ποτέ δεν θα μοιάζει με τα ριπίσματα από το βουνίσιο αεράκι που φυσά από το παρελθόν στ`Ανάπλι. Κι είναι μέρα οργής, (Dies Irae) αν σκεφτούμε πώς καταλήγουν οι μεγάλοι ποιητές σ` αυτόν τον τόπο.\nΣε πλήρη αντίθεση ο δεύτερος, ο μεροκαματιάρης λαϊκός άνθρωπος, ο Μήτσος. Σε υπόγειο κι αυτός. Στην πρωτεύουσα όμως και παθιασμένος με το τραγούδι. Μένει πιο κάτω κι από τους ήδη πεθαμένους τον θάνατο των ανθρώπων, αφού δεν πιάνει ούτε τη βάση στα κοινωνικά, αναφέρει ο συγγραφέας και τραγουδά ο Μήτσος το παράπονό του να φτάσει μέχρι το δρόμο, παράπονο, ίσον δάκρυα, (Lacrymosa).\nΟ τρίτος, ο κύριος Αριστοτέλης, από τα ρετιρέ. Ψυχίατρος γνωστός, δεν είναι άλλο παρά τοκογλύφος μιας ποίησης που γεννά η ψυχική ταραχή και το μέσα σκοτάδι και δέχεται τις ευχαριστίες όλων όσους θεραπεύει (Offertorium).\nΘέλει πολλή προσοχή κατά την ανάγνωση, αξίζει όμως την προσπάθεια...\nΗ Χριστουγεννιάτικη ιστορία σε μπλε φόντο, αναφέρεται στα παιδικά χρόνια του συγγραφέα στο χωριό του και στις προετοιμασίες για τα κάλαντα. Καμιά ωραία ιστορία, όπως ίσως θα περίμενε κανείς. Το μπλε χρώμα που μέσα του πέφτουν και σκοτώνονται όλα τα χρώματα, όπως αναφέρει στο τέλος του διηγήματος, είναι εκείνο που επικρατούσε την εποχή εκείνη·σαν το χρώμα του χαρτιού περιτυλίγματος τετραδίων, των ποδιών των μαθητριών, κόλες μπλε για κάλυψη σπασμένων τζαμιών σε σχολεία και σπίτια, χρώμα γενικά που κάλυπτε τη φτώχεια και τη μιζέρια. Νοσταλγία αλλά και πίκρα για τα σκληρά χρόνια που βίωσε αυτός και οι συντοπίτες του, μικροί και μεγάλοι, την πέτρινη εκείνη εποχή. Με τον Χάρο που παίρνει τη μονάκριβη θυγατέρα παραμονές Χριστουγέννων, ενώ καταλήγει με το “Δυο Πόρτες έχει η ζωή”, όπου βέβαια τα παιδιά μπαινοβγαίνουν με ελευθέρας. Η ξενοιασιά της παιδικής ηλικίας, δίπλα στον οδυρμό για τον χαμό της νέας κοπέλας. Ο ίδιος, σε μια ηλικία αρκετά μεγάλη για να αντιλαμβάνεται πολλά. Και να μην πιστεύει πια, ότι είναι ο ομορφότερος απ` όλους, όπως όταν τριών χρόνων, στο γάμο της θείας του φόρεσε μπλε κοστούμι και παπούτσια λουστρίνι. Έπαψε εδώ και καιρό ο αυτοθαυμασμός και η αθώα ευχαρίστηση του νηπίου, για τα λουστρίνι παπούτσια και μόνο...\nΠηγαίνω στο έβδομο διήγημα, οι Μαύροι Άγγελοι. Δυο ψαράδες της λίμνης μας, κάπως άτυχοι σήμερα, επιστρέφουν και βρίσκουν κοντά στην όχθη ο πρώτος έναν μεγάλο γουλιανό, ο δεύτερος έναν μπούφο. Η περιγραφή του μαύρου αδιάβροχου των βαρκάρηδων της λίμνης, που στάζει υγρασία και γυαλίζει σαν δέρμα ψαριού, του τρόπου που κρατούν τα κακότυχα ζωντανά, ψάρι και πουλί, τα οποία φρόντισαν να σκοτώσουν με τα κουπιά τους, συγκλονιστική. Είναι οι δύο μαύροι άγγελοι, οι άγγελοι του σκότους. Άραγε είδε αυτή τη σκηνή ο Νώντας, αυτόπτης μάρτυρας, όταν μου ζητούσε ευγενικά την άδεια να κατεβεί στη λίμνη, και δεν σβήστηκε από τότε απ` το μυαλό του;\nΣτον Κάμπο της Χίου τη νύχτα, με μία έξοχη περιγραφή της άγριας φύσης, μπαίνει πάλι η εμπειρία του γιατρού της ψυχής, και βγάζει στη φόρα όλα εκείνα που μας τρομάζουν, είτε γιατί δεν ξέρουμε τι είναι, ή πάλι γιατί μύθοι και δοξασίες έχουν εντυπωθεί στο υποσυνείδητο και βγαίνουν με την πρώτη ευκαιρία για να μας ταλαιπωρήσουν. Όταν βέβαια, η ταλαιπωρία και ο φόβος δίνονται με τόσο απόκοσμα μαγικό τρόπο, αξίζει να τους βιώσουμε. Εύχομαι να μην τρόμαξε και η Ανθή!\nΟι τρυποφράχτες, ένας ύμνος στα πετεινά του ουρανού, που το ανθρώπινο είδος τόσο αλόγιστα και εγωιστικά καταστρέφει. Κι εδώ το όνειρο μπλέκει με την πραγματικότητα· κι εδώ έντονος προβληματισμός και κατακραυγή του συγγραφέα για όσα ανίερα και απεχθή πράττουμε εις βάρος των άλλων πλασμάτων και της φύσης γύρω μας. Οι τρυποφράχτες δεν ξέρω αν κελαηδούν, ο Νώντας σίγουρα.\nΆφησα τελευταία τη Φωτογραφία. Νομίζω πως στο διήγημα αυτό ο φίλος μου έβαλε όλη του την ψυχή. Πρώτα την αγάπη για τους δικούς του προγόνους, θα έλεγα για την γιαγιά την Πάτρα, που τόσο καταλυτικό ρόλο έπαιξε, πιστεύω, στην ανατροφή και διαμόρφωση του χαρακτήρα του έστω και αν δεν είναι στη φωτογραφία. Την έχει όμως κορνιζαρισμένη πάνω στο ξύλινο ερμάρι του τζακιού κι εξηγεί στο εγγόνι πρόσωπα και γεγονότα, μάθημα ιστορίας, δηλαδή. Βάζει βέβαια και όλο του το λογοτεχνικό ταλέντο μα και τη γνώση του ειδικού νευρολόγου, παράλληλα. Πως αλλιώς να εξηγήσω τη σχολαστικότητα με την οποία περιγράφει την σύζυγο από τα Μπίτολα, τον τρόπο που κρατάει με τις μικρές παλάμες της κλειστές το κοντογούνι; Ήδη το βλέμμα της διασχίζει τόπους, περνά πολιτείες μακρινές και σβήνει τα βήματά της στα βάθη του κόσμου, η δίγλωσση, αναφέρει στη σελίδα 81. Και στο τέλος του διηγήματος, η γυναίκα του κρατώντας σφιχτά στο στήθος ένα μικρό σεντούκι με γρόσια και τούρκικες λίρες θα έφευγε μακριά κατά την Ανατολή.\nΠάντως εγώ, από τον τρόπο που κρατάει το κοντογούνι, τίποτα δεν θα καταλάβαινα. Απλά θα περιέγραφα. Εκεί είναι που βάζω τις ειδικές γνώσεις. Ή ποιητική αδεία, μας παρασέρνεις αγαπητέ μου, σε πονηρούς συλλογισμούς, δηλαδή, έχοντας ενημερωθεί για την φυγή της γυναίκας κατά την Ανατολή, προσπαθείς να βρεις τον λόγο που κρατάει με τις σφιχτές παλάμες, το κοντογούνι; Ευρηματικός ο συνδυασμός, έτσι κι αλλιώς!\nΔιαβάστε τα και θα τα ευχαριστηθείτε, έστω κι αν χρειαστεί να τα ξαναδιαβάσετε. Ο Νώντας έγινε τελικά και γιατρός μα και λογοτέχνης ολκής. Άλλωστε, από πολύ μικρή ηλικία, ό, τι χαρτί έβρισκε μπροστά του και στο δρόμο ακόμη, ακόμη και καταλασπωμένο, να το διαβάσει ήθελε. Μετά από τόσο, μα τόσο διάβασμα, φυσικό ήταν να θελήσει και να γράψει...\nArnaud Behety Ivo's postcard\n* Διαβάστηκε από την συγγραφέα κατά την παρουσίαση των διηγημάτων "Εποχιακός διανομέας", στον ξενώνα Βυσσινόκηπος στην Καστοριά - εκδήλωση που διοργάνωσε η Αντιδημαρχία Πολιτισμού της πόλης στις 14.6.2014. Το κείμενο έχει δημοσιευθεί και στην εφημερίδα ΟΔΟΣ της Καστοριάς [Αριθ. Φ. 745 σελ. 12-14].\nΑναρτήθηκε από Νώντας Τσίγκας στις 9:00 μ.μ.\nΕτικέτες διανομεας, εποχιακος, Νωντας, Παπατερπου, Τσιγκας


Αντώνης Τσιρικούδης: Από Παρασκευή Δευτέρα – της Εύας Μ. Μαθιουδάκη – frear\nΕκδόσεις Παράξενες μέρες, Ρέθυμνο 2020\nΈνας Δαίδαλος στον Λάκκο\nΓια τα χρόνια που έζησε ο πατέρας μου στο Ηράκλειο δεν γνωρίζω πολλά πράγματα. Ξέρω μόνο ότι στην παιδική του ηλικία νοσηλεύθηκε σχεδόν δύο χρόνια στο Πανάνειο Δημοτικό Νοσοκομείο. Στις χειρόγραφες αναμνήσεις του αναφέρει την περιπέτεια υγείας, κάνοντας και σύντομη αναφορά στην περιοχή του Λάκκου.\nΈμεινα περίπου 15 μέρες στην Πολυκλινική και συνέχεια η Σοφία ενήργησε για να πάω στο Πανάνειο Δημοτικό Νοσοκομείο για αλλαγές του τραύματος και αποθεραπεία. Εκεί δεν πληρώναμε. Ήταν όλα δωρεάν. Η Σοφία γνώριζε και είχε καλές σχέσεις με τον Μηλιάρα που ήταν διευθυντής του Νοσοκομείου και θαμώνας στο Φαρμακείο Χανιωτάκη. Με πρόσεξαν όλοι. Άρρωστοι και νοσηλευτές. Ο Μηλιάρας είχε στο γραφείο του ραδιόφωνο και καμιά φορά με έπαιρνε για να ακούσω μουσική. Θυμάμαι έβαζε κάτι αράπικα τραγούδια που μετέδιδε το Κάϊρο. Το κρεβάτι μου ήταν σ’ ένα μεγάλο θάλαμο, πάνω από 15 κρεβάτια, και από το παράθυρο μπορούσες να βλέπεις την πόλη στην νοτιοδυτική της πλευρά. Το πιο κοντινό σημείο που έβλεπα ήταν ο «Λάκκος». Έτσι έλεγαν τη συνοικία με τις πόρνες. Χαλούσε ο κόσμος από τις μουσικές, τα γραμμόφωνα, ενώ έβλεπα και ένα κλειστό χώρο (πρέπει να ήταν νοσοκομείο των φυλακών) που οι γυναίκες αυτές περνούσαν μια δυο φορές την εβδομάδα για έλεγχο της υγείας τους.\nΗ αναφορά αυτή στον Λάκκο, που στα μάτια ενός 8χρονου παιδιού, εκεί γύρω στο 1936, έπαιρνε μαγικές διαστάσεις, με οδήγησε να επισκεφτώ την περιοχή αλλά και να διαβάσω τη μελέτη του Γιάννη Ζαϊμάκη «Καταγώγια ακμάζοντα» στον Λάκκο Ηρακλείου που κυκλοφορεί από τις Εκδόσεις Πλέθρον. Στη μελέτη αυτή αποτυπώνεται η ιστορία της γειτονίας με έναν μοναδικό τρόπο ως περιβάλλον ψυχαγωγίας, λαθραίων συναλλαγών, αγοραίου έρωτα, όπου πρωτοστατούσε ο χορός και το τραγούδι! Αυτά δηλαδή που κατέγραψαν και τα δύο παιδικά μάτια πίσω από τα παράθυρα του Νοσοκομείου.\nΗ ιστορία που μας αφηγείται ο Αντώνης Τσιρικούδης στο μυθιστόρημα Από Παρασκευή Δευτέρα αρχίζει εκεί που όλα έχουν τελειώσει κι όταν ο ζωγράφος- σύντροφος του αφηγητή ξεκινά την προσπάθεια διάσωσης της αρχιτεκτονικής ιστορίας της περιοχής και όχι μόνον. Ένα αυτοβιογραφικό, βέβαια, σε μεγάλο βαθμό αφήγημα, μιας και το κέλυφος της ιστορίας, ο τόπος, ο χρόνος και το εγχείρημα είναι αληθινά.\nΤο μυθιστόρημα χωρίζεται σε δύο μέρη. Το πρώτο λειτουργεί ως εισαγωγή, θα έλεγα, στο δεύτερο μέρος, το οποίο αποτελείται από 28 αυτόνομες αλλά και αλληλένδετες ιστορίες που ενισχύουν έμμεσα το κουκούτσι του πρώτου μέρους, που θα μπορούσε, εφόσον έπαιρνε μεγαλύτερη έκταση, να αποτελέσει από μόνο του μια αυτόνομη νουβέλα.\nμε τη συντροφιά των πολλών ανθρώπων..\nέτοιμο να σκάσει…\nΤο παραπάνω απόσπασμα από το ποίημα Μοναξιά της Ζωής Καρέλλη αποτυπώνει μεγάλο μέρος από την ουσία του μυθιστορήματος. Κυρίως την αυτοεξορία του ήρωα-αφηγητή, αυτό το τίποτα που φούσκωσε αλλόκοτα. Μια περιήγηση σε μια προσωπική, ηθελημένη κατά ένα τρόπο, εξορία.\nΜια ιστορία σαν θεατρικό παιχνίδι, σκετσάκια που εκτυλίσσονται σε χώρους εσωτερικούς, σπίτια κι αυλές. Σπίτια κλειστά, ερειπωμένα, ιστορίες τραγικές και καλλιτέχνες. Ζωγράφοι αλλά και μουσικοί. Ασκήσεις επιβίωσης, ασκήσεις γνώσης και αποδοχής του άλλου, του διαφορετικού.\nΈνας κόσμος, ο κόσμος του Λάκκου του ήρωα- αφηγητή, άλλοτε μεγάλος χωρίς σύνορα και ουρανό και άλλοτε τόσο μικρός, όσο οι μικροκοινωνικές πρακτικές που μας περιχαρακώνουν σε καλούπια που ελάχιστο χώρο αφήνουν στην ίδια την ανθρώπινη ύπαρξη.\nΟ ήρωας του Αντώνη Τσιρικούδη δεν έχει όνομα, σκοπίμως δεν έχει όνομα. Σε πολλά σημεία αναγνωρίζουμε τον ίδιο τον συγγραφέα κι αλλού πάλι ένα άλλο κουρδισμένο ανθρωπάκι μέσα του που παραληρεί, που παραδίδεται και κατεβαίνει με το ποτάμι των επιθυμιών του για να γίνει ο υπάλληλος που αγωνιά για το μεροκάματο και χάνει τον έλεγχο μπροστά στο άγχος ενός απλήρωτου λογαριασμού.\nΟ κόσμος που μέσα του βαθιά προσπαθεί να δημιουργήσει είναι ένας ασφαλές περιβάλλον ενός σπιτιού σύμβολου με ανώγεια, ταρατσάκια και παράσπιτα, εξευμενισμένα με το θυμίαμα του φασκόμηλου, ένας κόσμος ιδανικός να στεγαστεί ο έρωτας, το απωθημένο του για τη γλυκύτητα και σιγουριά της οικογενειακής ζωής. Ο ήρωας – αφηγητής ως εραστής του απολύτου, του άπιαστου με το μυαλό του σε λαγούμια δαιδαλώδη, να προσπαθεί να γεφυρώσει τον εξωτερικό κόσμο, αυτό το καραβάνι μετακινούμενων νομάδων, με τα θέλω του, με την αγάπη που ώρες ώρες γίνεται βίαιη, που επιζητεί την ανταπόδοση.\nΓιατί ο εξωτερικός κόσμος δεν είναι ποτέ μουγγός, γιατί και το εσωτερικό κασετόφωνο σε replay mode επαναλαμβάνει συνεχώς λόγια και αναβιώνει καταστάσεις, σαν να περιμένει για να αναβιώσει το «κακό» παρελθόν. Ποικίλες εκδηλώσεις της ίδιας ουσίας. Περιγράμματα, σκελετοί κτιρίων και ερείπια που συνυπάρχουν συμφιλιωμένα και που στο μυαλό του Αντώνη παίρνουν ανθρωπόμορφες διαστάσεις.\nΚαι ακριβώς είναι αυτό το πνεύμα της πολυπλοκότητας των πραγμάτων που αποτυπώνεται με γλώσσα ρέουσα, η οποία αποφεύγει τους εντυπωσιασμούς, που όσο κι αν νομίζει ότι δεν μπορεί να ξεφύγει από το παρελθόν, είναι προσηλωμένο στο σήμερα, στην επικαιρότητα αυτού του μικρόκοσμου.\nΖωή σαν αναπόδραστος λαβύρινθος και οχυρά του μυαλού μας.\nΓιατί ο έρωτας, γράφει ο Άρης Μπερλής στα Κριτικά Δοκίμια ΙΙ, ετεροφυλικός είτε ομοφυλοφιλικός, είναι πάντα, από τη φύση του, τόσο φυσικός όσο και αφύσικος. Φυσικός λόγω της ορμέμφυτης ανάγκης να δοθείς στον άλλον, με τρυφερότητα (τη λεγόμενη αγάπη). Και αφύσικος διότι στον έρωτα, παράλληλα με την αγάπη, μαίνεται ένας αδυσώπητος αγώνας με όλα τα μέσα, σωματικά και ψυχολογικά, να κυριαρχήσει ο ένας επί του άλλου. (Σελ. 264, Εκδόσεις ύψιλον, Αθήνα 2017)\nΤο να ταξιδέψεις με το μυθιστόρημα του Αντώνη Τσιρικούδη και να νοήσεις τον αμφίσημο και νεφελώδη κόσμο του, να αντιμετωπίσεις ένα πλήθος από αλήθειες που δύσκολα διαχωρίζονται μεταξύ τους αλλά που διαπερνούν και κρατούν προσηλωμένο τον υποψιασμένο αναγνώστη, είναι μια πρόκληση.\nΜια πρόκληση που προϋποθέτει και το ψυχικό σθένος του συγγραφέα, μιας και όλοι μας στην ουσία επιθυμούμε έναν κόσμο που το καλό και το κακό μπορούν να διακρίνονται με σαφήνεια. Αδύνατο, βέβαια, μιας και αρεσκόμαστε να εκφέρουμε με δογματισμό απόψεις πριν ακόμη κατανοήσουμε το θέμα, ψάχνοντας όχι να διατυπώσουμε το ερώτημα αλλά μια ειλημμένη και συχνά έντονα δογματική κρίση.\nΤο μυθιστόρημα του Αντώνη Τσιρικούδη, Από Παρασκευή Δευτέρα, κυκλοφορεί από τις εκδόσεις Παράξενες Μέρες, μια κοινωνική συνεταιριστική ομάδα, με έδρα το Ρέθυμνο. Ο εξαιρετικός πίνακας στο εξώφυλλο είναι έργο του Mathew Halpin.\nΗ κεντρική παρουσίαση του βιβλίου θα γίνει στο Ηράκλειο της Κρήτης στις 19 Ιουνίου, 7:30 το απόγευμα, στο καφενείο του Λάκκου. Που αλλού βέβαια;\nΈνα βιβλίο για ανοικτά μυαλά που δεν χρειάζεται χάρτες και οδηγίες πλεύσης. Γιατί όπως γράφει ο συγγραφέας: Όταν, πάλι, αφήνουμε πίσω μας την πόλη, για να ανακαλύψουμε μια απομακρυσμένη, άγνωστη παραλία, θα συνεχίσω να παίρνω χάρτη μαζί μου, μόνο που θα μας δίνω το περιθώριο μιας, δύο ωρών μέχρι τον προορισμό, κι όταν φτάνουμε, θα έχω πάντα στο πίσω μέρος του μυαλού μου ότι μπορεί να αντικρίσουμε και κάτι άλλο πέρα από τα καταγάλανα νερά, τα αρμυρίκια και τα βράχια. (σελ.69)\nΓιατί και ο αναγνώστης, όπως θα έλεγε ο Stendhal, πάει παντού με το καλάθι του!


2. Κλίμα - Κύπρος 1974, δεν ξεχνώ, διεκδικώ, δημιουργώ…\nΚΥΠΡΟΣ > Γ. ΓΕΩΓΡΑΦΙΑ / ΚΛΙΜΑ > \n1 Καιρικά συστήματα\n4 Ορατότητα και ομίχλη\n10 Σχετική υγρασία\nΚλίμα είναι η μέση κατάσταση της ατμόσφαιρας σε μια μεγάλη περιοχή για ένα μεγάλο χρονικό διάστημα (τουλάχιστον 30 χρόνια). Η μέση κατάσταση καθορίζεται από τις μέσες τιμές και τις διακυμάνσεις των τιμών των διαφόρων μετεωρολογικών στοιχείων, όπως είναι η βροχόπτωση, ο άνεμος, η ηλιοφάνεια, η νέφωση, η ομίχλη, η θερμοκρασία, η υγρασία και η πίεση. Το κλίμα μιας περιοχής εξαρτάται κυρίως από τα καιρικά συστήματα που την επηρεάζουν καθώς και από τη μορφολογία της ίδιας της περιοχής.\nΗ Κύπρος χαρακτηρίζεται από ένα θαυμάσιο μεσογειακό κλίμα. Τα κύρια χαρακτηριστικά του κλίματος αυτού είναι τα ζεστά και ξηρά καλοκαίρια από τα μέσα του Μάη ως τα μέσα του Σεπτέμβρη και ο βροχερός και ήπιος χειμώνας από το Νοέμβρη μέχρι το Φεβρουάριο. Ενδιάμεσα επικρατούν οι δύο μεταβατικές εποχές, το φθινόπωρο από τα μέσα του Σεπτέμβρη ως το τέλος του Οκτώβρη και η άνοιξη από το Μάρτη ως τα μέσα του Μάη.\nΤο θαυμάσιο ήπιο κλίμα της Κύπρου οφείλεται τόσο στα διάφορα καιρικά συστήματα που την επηρεάζουν όσο και στη μορφολογία του εδάφους της. Η οροσειρά του Τροόδους, με μεγαλύτερο υψόμετρο 1.952 μέτρα, και σε μικρότερο βαθμό η οροσειρά του Πενταδακτύλου, με κορυφές που φτάνουν τα 1.024 μέτρα, διαδραματίζουν σημαντικό ρόλο στη διαμόρφωση των μετεωρολογικών συνθηκών στις διάφορες περιοχές του νησιού και στη δημιουργία τοπικών φαινομένων. Η παρουσία επίσης της θάλασσας που περιβάλλει την Κύπρο είναι η αιτία δημιουργίας τοπικών φαινομένων στις παράλιες περιοχές.\nΟ όρος καιρικά ή μετεωρολογικά συστήματα αναφέρεται στις ατμοσφαιρικές συνθήκες που επικρατούν σε μια μεγάλη περιοχή της ατμόσφαιρας, όπου οι φυσικές ιδιότητες του ατμοσφαιρικού αέρα και τα φαινόμενα που παρατηρούνται στην περιοχή είναι χαρακτηριστικά για ορισμένο είδος καιρικών καταστάσεων.\nΤο κλίμα της Κύπρου επηρεάζεται από διάφορα καιρικά συστήματα. Τέτοια συστήματα είναι οι αντικυκλώνες ή συστήματα υψηλής πίεσης, οι κυκλώνες ή υφέσεις ή βαρομετρικά χαμηλά, οι μετωπικές υφέσεις, τα θερμά μέτωπα, τα ψυχρά μέτωπα, οι σφήνες χαμηλής πίεσης και οι σφήνες υψηλής πίεσης. Τα συστήματα αυτά σχετίζονται με τα μεγάλα μόνιμα συστήματα πίεσης του Ατλαντικού, της Αφρικής και της Ευρασίας. Τα μόνιμα αυτά καιρικά συστήματα είναι τα εξής:\nΟ μόνιμος υποτροπικός αντικυκλώνας των Αζορών.\nΟ Σιβηρικός αντικυκλώνας.\nΤο βαρομετρικό χαμηλό της ερήμου της Βόρειας Αφρικής και της τροπικής περιοχής του Ατλαντικού.\nΤο βαρομετρικό χαμηλό της νοτιοδυτικής Ασίας.\nΤο βαρομετρικό χαμηλό της Σαχάρας.\nΕκτός από τα πιο πάνω μόνιμα καιρικά συστήματα, επηρεάζουν την περιοχή της Κύπρου και δύο άλλα, ημιμόνιμα συστήματα, τα οποία είναι γνωστά σαν αεροχείμαρροι. Αυτοί είναι ο πολικός και ο υποτροπικός αεροχείμαρρος. Οι αεροχείμαρροι είναι δυνατά ρεύματα αέρα στην ανώτερη ατμόσφαιρα που έχουν διεύθυνση από τα δυτικά προς τα ανατολικά.\nΤο καλοκαίρι η Κύπρος και γενικά η περιοχή της ανατολικής Μεσογείου βρίσκονται κάτω από την επίδραση του εποχιακού βαρομετρικού χαμηλού, που έχει το κέντρο του στη νοτιοδυτική Ασία. Αποτέλεσμα της επίδρασης αυτής είναι οι υψηλές θερμοκρασίες και ο καθαρός ουρανός. Η βροχόπτωση είναι πολύ χαμηλή, με μέση τιμή που δεν ξεπερνά το 5% της μέσης ολικής βροχόπτωσης ολόκληρου του χρόνου. Η πιθανότητα να σημειωθεί βροχή με καταιγίδες και χαλάζι το καλοκαίρι είναι σχετικά μικρή. Αυτό συμβαίνει όταν επηρεάζει την Κύπρο κάποιο ασθενές σύστημα κακοκαιρίας ή δημιουργείται τοπική αστάθεια λόγω της υπερθέρμανσης του εδάφους και της μεγάλης σχετικής υγρασίας του αέρα. Σε τέτοιες περιπτώσεις πέφτουν βροχές κυρίως στις ορεινές περιοχές και στην κεντρική Μεσαορία.\nΤο χειμώνα η Κύπρος επηρεάζεται από το συχνό πέρασμα μικρών υφέσεων και μετώπων που κινούνται από τα δυτικά προς τα ανατολικά και προέρχονται από την κεντρική Μεσόγειο. Αποτέλεσμα των ασταθών αυτών καιρικών συστημάτων είναι τα νέφη, οι βροχές, τα χιόνια, οι καταιγίδες και το χαλάζι. Οι καιρικές αυτές διαταραχές διαρκούν συνήθως από μία μέχρι τρεις μέρες κάθε φορά και δίνουν τις μεγαλύτερες ποσότητες βροχόπτωσης. Το χειμώνα η Κύπρος επηρεάζεται επίσης από το Σιβηρικό αντικυκλώνα. Πρόκειται για ψυχρές μάζες αέρα που εισβάλλουν στην Κύπρο από τα βόρεια και κάποτε προκαλούν χιονοπτώσεις. Στο τέλος του χειμώνα με αρχές της άνοιξης η Κύπρος επηρεάζεται από υφέσεις που προέρχονται από τις ερήμους της Βόρειας Αφρικής. Αυτές συνήθως μεταφέρουν μαζί τους και σκόνη από τις ερήμους.\nΑσταθή καιρικά συστήματα, με μικρότερη όμως συχνότητα, διάρκεια και ένταση από τους μήνες του χειμώνα, επηρεάζουν την Κύπρο κατά τους μεταβατικούς μήνες της άνοιξης και του φθινοπώρου.\nΜε τον όρο άνεμος χαρακτηρίζεται η σχετική κίνηση του ατμοσφαιρικού αέρα ως προς την επιφάνεια του εδάφους. Οι άνεμοι προσδιορίζονται με τη διεύθυνση, δηλαδή το σημείο του ορίζοντα από το οποίο φυσούν, και με την ταχύτητά τους, δηλαδή την απόσταση που διανύει η κινούμενη μάζα στη μονάδα του χρόνου. Στην Κύπρο οι γενικοί άνεμοι που κυριαρχούν κοντά στην επιφάνεια του εδάφους είναι νοτιοδυτικοί μέχρι ανατολικοί το χειμώνα, δυτικοί μέχρι βορειοανατολικοί την άνοιξη, δυτικοί μέχρι βόρειοι το καλοκαίρι και δυτικοί μέχρι βορειοανατολικοί το φθινόπωρο. Οι γενικοί αυτοί άνεμοι τροποποιούνται στις διάφορες περιοχές του νησιού από τοπικούς ανέμους. Οι τοπικοί αυτοί άνεμοι είναι οι θαλάσσιες και οι απόγειες αύρες και οι αναβατικοί και καταβατικοί άνεμοι.\nΟι θαλάσσιες και απόγειες αύρες παρατηρούνται κυρίως στις παράλιες περιοχές, αλλά γίνονται αισθητές μέχρι 35 χιλιόμετρα στο εσωτερικό. Το σύστημα αυτό κυκλοφορίας του αέρα οφείλεται στη διαφορά θερμοκρασίας μεταξύ της ξηράς και της θάλασσας, η οποία δημιουργεί διαφορές στην ατμοσφαιρική πίεση πάνω από την ξηρά και τη θάλασσα. Η θαλάσσια αύρα αρχίζει να δημιουργείται το πρωί των ζεστών ημερών, όταν η ξηρά γίνεται θερμότερη από την επιφάνεια της θάλασσας. Τότε ο θερμός αέρας πάνω από τη ξηρά αρχίζει να ανεβαίνει και ο δροσερός αέρας από τη θάλασσα κινείται προς τη ξηρά για να τον αντικαταστήσει. Ευνοϊκοί μήνες για τη δημιουργία της θαλάσσιας αύρας είναι οι μήνες από τον Απρίλη μέχρι τον Οκτώβρη, μπορεί όμως να παρατηρηθεί θαλάσσια αύρα και το χειμώνα όταν υπάρχει καλοκαιρία.\nΤη νύχτα η ξηρά ψύχεται περισσότερο από τη θάλασσα και ο πιο θερμός αέρας βρίσκεται τώρα πάνω από τη θάλασσα. Δημιουργείται τότε ένα νέο κύμα κυκλοφορίας του αέρα αντίστροφο του προηγούμενου, που ονομάζεται απόγειος αύρα. Στο σύστημα αυτό ο αέρας κοντά στην επιφάνεια κινείται από την ξηρά προς τη θάλασσα αλλά με μικρότερη ταχύτητα από τη θαλάσσια αύρα. Η απόγειος αύρα μπορεί να παρατηρηθεί σε όλη τη διάρκεια του χρόνου.\nΣτις ορεινές περιοχές οι διαφορές θερμοκρασίας ανάμεσα στις κορυφές, τις βουνοπλαγιές και τις κοιλάδες δημιουργούν τους αναβατικούς ανέμους ή αύρες των κοιλάδων την ημέρα και τους καταβατικούς ανέμους ή αύρες των ορέων τη νύχτα.\nΌσον αφορά την ταχύτητα, οι άνεμοι στην περιοχή της Κύπρου είναι κυρίως ελαφροί μέχρι μέτριοι. Οι δυνατοί άνεμοι είναι μικρής διάρκειας και παρατηρούνται μόνο σε περιπτώσεις μεγάλης κακοκαιρίας. Θυελλώδεις άνεμοι με ταχύτητα πάνω από 60 χιλιόμετρα την ώρα είναι σπάνιοι και παρατηρούνται κυρίως στις προσήνεμες παράλιες περιοχές όταν επηρεάζουν την Κύπρο συστήματα με πολύ χαμηλές πιέσεις στη διάρκεια του χειμώνα. Πολύ σπάνια επίσης συμβαίνουν ανεμοστρόβιλοι πάνω από τη θάλασσα ή πάνω από τη ξηρά με διάμετρο περίπου 100 μέτρα, οι οποίοι σε ορισμένες περιπτώσεις προκαλούν καταστροφές.\nΤα νέφη που εμφανίζονται πάνω από την Κύπρο είναι συνήθως σωρειτόμορφα (σωρείτες και σωρειτομελανίες), δηλαδή νέφη μεγάλης οριζόντιας και κατακόρυφης ανάπτυξης. Τα σωρειτόμορφα νέφη δίνουν ραγδαίες βροχές, μικρής σχετικά διάρκειας, που συνοδεύονται από καταιγίδες και χαλάζι. Συνήθη στην περιοχή της Κύπρου είναι και τα στρωματόμορφα νέφη από τον Οκτώβρη μέχρι το Μάρτη. Τα νέφη αυτά έχουν μικρό σχετικά πάχος αλλά μεγάλη οριζόντια ανάπτυξη και δίνουν ελαφρές βροχές μεγάλης σχετικά διάρκειας. Επίσης συχνά εμφανίζονται ινώδη νέφη, γνωστά σαν θύσανοι, η διάρκεια όμως της παραμονής τους πάνω από το νησί είναι πιο μικρή παρά για τα νέφη των άλλων δύο κατηγοριών. Η μέση ποσότητα των νεφών πάνω από την Κύπρο είναι περίπου τέσσερα μέχρι πέντε όγδοα το χειμώνα και ένα μέχρι δύο όγδοα τις υπόλοιπες εποχές του χρόνου, με πολλές όμως μέρες με εντελώς καθαρό ουρανό.\nΟρατότητα και ομίχλη\nΗ ορατότητα στην Κύπρο είναι συνήθως καλή μέχρι πολύ καλή. Ομίχλη με περιορισμένη ορατότητα συμβαίνει μόνο σε μερικές περιπτώσεις, κυρίως τις πρωινές ώρες της άνοιξης και του φθινοπώρου και τα βράδια του χειμώνα. Κατά την άνοιξη ή τις αρχές του καλοκαιριού, όταν υφέσεις από τις ερήμους της Βόρειας Αφρικής επηρεάζουν την περιοχή, μπορεί να παρατηρηθεί ξηρά αχλύς, δηλαδή θόλωση της ατμόσφαιρας από αιωρούμενη σκόνη.\nΕίναι το φαινόμενο κατά το οποίο σωμάτια νερού πέφτουν από την ατμόσφαιρα και φτάνουν στην επιφάνεια της γης.\nΣτην Κύπρο οι περισσότερες βροχές πέφτουν από το Νοέμβρη μέχρι το Μάρτη και οφείλονται είτε σε συστήματα χαμηλών ατμοσφαιρικών πιέσεων και μετώπων που κινούνται κυρίως από τα δυτικά προς τα ανατολικά, είτε σε αστάθεια στην ανώτερη ατμόσφαιρα. Στις αρχές του φθινοπώρου και στο τέλος της άνοιξης αλλά και το καλοκαίρι, πέφτουν βροχές οι οποίες είναι κάποτε ραγδαίες, λόγω κυρίως τοπικής αστάθειας και ανοδικών ρευμάτων που δημιουργούνται από τη θέρμανση του εδάφους.\nΗ μέση ετήσια βροχόπτωση για ολόκληρη την Κύπρο στη διάρκεια της τριακονταετίας 1951-1980 ήταν 477 χιλιοστόμετρα. Στην περίοδο αυτή η πιο χαμηλή ετήσια βροχόπτωση σε ένα υδρομετεωρολογικό έτος (Οκτώβρης- Σεπτέμβρης του επόμενου χρόνου) ήταν 182 χιλιοστόμετρα το 1972-73, και η πιο ψηλή 759 χιλιοστόμετρα το 1968-69. Η επίδραση του αναγλύφου της ξηράς πάνω στην κατανομή της βροχόπτωσης είναι σημαντική. Η βροχόπτωση στις νοτιοδυτικές προσήνεμες περιοχές αυξάνεται από 450 χιλιοστόμετρα στα παράλια, σε 600 χιλιοστόμετρα στις πλαγιές και στους πρόποδες του Τροόδους και φτάνει τα 1.064 χιλιοστόμετρα στην κορυφή του Ολύμπου. Στις υπήνεμες πλαγιές του Τροόδους η βροχόπτωση ελαττώνεται σταθερά κατεβαίνοντας προς τα βόρεια και τα ανατολικά με τιμές μεταξύ 300 και 400 χιλιοστόμέτρων στην κεντρική πεδιάδα και τα νοτιοανατολικά παράλια του νησιού. Η οροσειρά του Πενταδακτύλου προκαλεί επίσης σχετικά μικρή αύξηση στη βροχόπτωση που φτάνει τα 55Ο χιλιοστόμετρα στις κορυφογραμμές της.\nΧιονόπτωση σπάνια συμβαίνει στις πεδινές περιοχές και στην οροσειρά του Πενταδακτύλου. Παρατηρείται όμως συχνά, κάθε χειμώνα, σε περιοχές της οροσειράς του Τροόδους με υψόμετρο πάνω από 1.000 μέτρα. Χιόνια πέφτουν όταν ψυχρά μέτωπα από τα δυτικά ή ψυχρές πολικές ή αρκτικές αέριες μάζες από τα βόρεια επηρεάζουν την περιοχή της Κύπρου. Κατά μέσον όρο η πρώτη χιονόπτωση σημειώνεται την πρώτη εβδομάδα του Δεκέμβρη και η τελευταία τις πρώτες δέκα μέρες του Απρίλη. Τα χιόνια δεν καλύπτουν μόνιμα το έδαφος σε όλη τη διάρκεια του χρόνου, για αρκετές όμως εβδομάδες στη διάρκεια των πιο ψυχρών μηνών του χρόνου το πάχος τους εξακολουθεί να είναι σημαντικό, ιδιαίτερα στις βόρειες πλαγιές του Τροόδους.\nΠτώση χαλαζιού σημειώνεται κατά μέσον όρο 2-3 φορές το χρόνο στις πεδινές περιοχές και 10 φορές το χρόνο στις ορεινές περιοχές, συνήθως μεταξύ Νοέμβρη και Μάη. Βαριά χαλαζόπτωση μπορεί να συμβεί από το Δεκέμβρη μέχρι τον Απρίλη, όμως το χαλάζι που πέφτει νωρίς το καλοκαίρι και το φθινόπωρο είναι πιο επικίνδυνο γιατί προκαλεί σοβαρές ζημιές στα φρουτόδεντρα και σε άλλες καλλιέργειες.\nΠαρά το γεγονός ότι η Κύπρος χαρακτηρίζεται από ζεστά καλοκαίρια και ήπιους χειμώνες, η γενική αυτή κατάσταση διαφοροποιείται από τόπο σε τόπο από δύο παράγοντες, το ανάγλυφο και την επίδραση της θάλασσας.\nΗ θερμοκρασία του αέρα κατά κανόνα ελαττώνεται κατά 6° Κελσίου κάθε 1.000 μέτρα. Αυτό σημαίνει ότι οι ορεινές περιοχές έχουν χαμηλότερη θερμοκρασία από τις πεδινές. Ωστόσο σε μερικές περιπτώσεις συμβαίνει αναστροφή της θερμοκρασίας με αποτέλεσμα οι χαμηλότερες θερμοκρασίες της νύχτας στις ορεινές περιοχές να είναι σχετικά ψηλές με τιμές που πλησιάζουν ή είναι μεγαλύτερες από τις αντίστοιχες τιμές στις πεδινές περιοχές. Επίσης η θάλασσα επιδρά ώστε οι παράλιες περιοχές να έχουν πιο δροσερό καλοκαίρι και σχετικά πιο θερμό χειμώνα από το εσωτερικό.\nΤο ετήσιο εύρος της θερμοκρασίας του αέρα είναι μεγάλο και κυμαίνεται γύρω στους 18° Κελσίου στις εσωτερικές περιοχές και γύρω στους 14° Κελσίου στα παράλια. Το χειμώνα οι διαφορές μεταξύ της ψηλότερης θερμοκρασίας της ημέρας και της χαμηλότερης θερμοκρασίας της νύχτας είναι 8-10° Κελσίου στις εσωτερικές περιοχές και 5-7° Κελσίου στις ορεινές. Το καλοκαίρι οι διαφορές αυτές αυξάνονται σε 16° Κελσίου στην κεντρική πεδιάδα και 8-12° Κελσίου στις άλλες περιοχές.\nΟι χαμηλότερες θερμοκρασίες στην επιφάνεια του εδάφους στις εσωτερικές πεδινές και ορεινές περιοχές είναι πιο κάτω από τις αντίστοιχες θερμοκρασίες στις παράλιες περιοχές. Το ετήσιο εύρος των θερμοκρασιών αυτών είναι 12-13° Κελσίου στις παράλιες περιοχές και 13- 16° Κελσίου στις εσωτερικές πεδινές και ορεινές περιοχές. Η μέση θερμοκρασία του εδάφους στις πεδινές περιοχές σε βάθος 10 εκατοστών είναι περίπου 10° Κελσίου το Γενάρη και 33° Κελσίου τον Ιούλη, ενώ σε βάθος ενός μέτρου είναι 14° Κελσίου το Γενάρη και 28° Κελσίου τον Ιούλη. Στις ορεινές περιοχές με υψόμετρο 1.000 περίπου μέτρων πάνω από την επιφάνεια της θάλασσας οι τιμές αυτές είναι κατά 5° Κελσίου περίπου πιο χαμηλές.\nΗ επιφανειακή θερμοκρασία της θάλασσας στις παράκτιες περιοχές του νησιού ξεπερνά τους 22° Κελσίου από τον Ιούνη μέχρι το Νοέμβρη. Η μεγαλύτερη θερμοκρασία παρατηρείται συνήθως κατά την περίοδο από 15 Ιούλη μέχρι 15 Σεπτέμβρη και κυμαίνεται μεταξύ 26° και 28° Κελσίου, ενώ η χαμηλότερη κατά την περίοδο από 15 Γενάρη μέχρι 15 Μάρτη και είναι γύρω στους 16° Κελσίου.\nΠαγετός εδάφους συμβαίνει το χειμώνα. Ο μέσος όρος ημερών παγετού εδάφους στη διάρκεια του χρόνου κυμαίνεται από 3 ως 15 στις παράλιες περιοχές, 15 ως 35 στις εσωτερικές πεδινές περιοχές και από 35 ως 77 στις ορεινές περιοχές. Στις παράλιες περιοχές ο παγετός σημειώνεται μεταξύ Δεκέμβρη και Μάρτη και στις ορεινές περιοχές μεταξύ Νοέμβρη και Απρίλη.\nΜε τον όρο αυτό χαρακτηρίζεται η εκατοστιαία αναλογία της ποσότητας των υδρατμών που υπάρχουν σε ορισμένο όγκο αέρα προς την ποσότητα που θα υπήρχε αν ο αέρας ήταν κορεσμένος με υδρατμούς και η θερμοκρασία του παρέμενε σταθερή.\nΗ σχετική υγρασία επηρεάζεται από το υψόμετρο και την απόσταση από τις ακτές. Κατά τη διάρκεια της ημέρας το χειμώνα καθώς και τα βράδια ολόκληρο το χρόνο η σχετική υγρασία κυμαίνεται μεταξύ 65% και 95%. Τα μεσημέρια του καλοκαιριού η σχετική υγρασία κατεβαίνει πολύ χαμηλά. Στην κεντρική πεδιάδα είναι γύρω στο 30% και κάποτε κατεβαίνει και στο 15%.\nΗ ημερήσια κύμανση της σχετικής υγρασίας στις παράλιες περιοχές το καλοκαίρι είναι μικρότερη παρά στην κεντρική πεδιάδα λόγω της θαλάσσιας αύρας. Επίσης η κύμανση είναι μικρή στις ορεινές περιοχές το χειμώνα λόγω των χαμηλών θερμοκρασιών που επικρατούν. Στις πολύ ψηλές περιοχές της οροσειράς του Τροόδους κατά τους καλοκαιρινούς μήνες η σχετική υγρασία το μεσημέρι ή νωρίς το απόγευμα μπορεί να ανεβεί πιο ψηλά απ' ότι τις άλλες ώρες της ημέρας λόγω αναβατικών ανέμων. Το φαινόμενο αυτό παρατηρείται και στις άλλες εποχές του χρόνου, σε μικρότερο όμως βαθμό.


Κινητό Nokia G20\nΤραβήξτε βίντεο όπως εσείς επιθυμείτε, με καταγραφή χωρικού ήχου και μπαταρία διάρκειας 3 ημερών¹.\nΑρπάξτε τη ζωή, ζήστε την στο έπακρο και μοιραστείτε τη με όσους έχουν μεγαλύτερη σημασία για σας. Το Nokia G20 κάνει αυτό το τελευταίο πολύ πιο εύκολο. Με την τετραπλή κάμερα 48 MP, ισχυρές λειτουργίες απεικόνισης ΤΝ και OZO Audio, ποτέ δεν ήταν πιο εύκολο να απαθανατίσετε όλα όσα βλέπετε και ακούτε. Και όλα αυτά χάρη στη μπαταρία η οποία μπορεί να διαρκέσει έως και 3 ημέρες μεταξύ των φορτίσεων¹. Επίσης, έχουμε αυξήσει την ασφάλεια με ξεκλείδωμα προσώπου και δακτυλικού αποτυπώματος, ενώ προσφέρουμε και 2 χρόνια ενημερώσεις λογισμικού στο πιο πρόσφατο λογισμικό Android. Συνολικά, πρόκειται για τηλέφωνο που μπορείτε να εμπιστευτείτε ώστε να διατηρήσετε το σύνολο των εξαιρετικών εργασιών σας ασφαλές.\nΠίσω κάμερα 48 MP\nΠραγματοποιήστε λήψη σε ευρεία οθόνη ή φακό Macro για να απαθανατίσετε τον κόσμο όπως μόνο εσείς τον βλέπετε.\nΧωρικός ήχος surround\nΚαταγράψτε χωρικό ήχο και προσθέστε μια νέα διάσταση στα βίντεό σας.\nΔιάρκεια ζωής μπαταρίας 3 ημερών¹\nΠεράστε έως και 3 ημέρες χωρίς φόρτιση χάρη στην μπαταρία με υποβοήθηση ΤΝ.\nΒελτιωμένος σκανδιναβικός σχεδιασμός\nΣυνδυασμός κομψότητας και λειτουργικότητας, με ελαφρύ και λεπτό σχεδιασμό.\nΑπαθανατίστε αυτό που έχει μεγαλύτερη σημασία\nΤετραπλή κάμερα 48 ΜΡ\nΈνα δημιουργικό στούντιο που μπορεί να χωρέσει στην τσέπη σας\nΤο Nokia G20 καταγράφει εικόνες με ευκρίνεια 48 MP, σε εκπληκτική ευρεία οθόνη ή με λεπτομερή φακό Macro. Επιπλέον, τραβήξτε βίντεο με χωρικό ήχο surround και χρησιμοποιήστε εργαλεία ποιότητας στούντιο για να δημιουργήσετε ακόμα πιο προσωπικές ιστορίες.\nΜε μηνιαίες ενημερώσεις ασφαλείας για 3 χρόνια, τα αρχεία, τα βίντεο, οι φωτογραφίες και τα δεδομένα σας θα βρίσκονται πάντα σε ασφαλή χέρια.\nΜε εγκατεστημένη την τελευταία λέξη των λογισμικών\nΜπαταρία 3 ημερών με υποβοήθηση ΤΝ\nΗ μεγαλύτερης διάρκειας μπαταρία μας. Όλων των εποχών.\nΗ ζωή σας δεν σταματά για κανέναν, γι' αυτό χρειάζεστε ένα τηλέφωνο που σας επιτρέπει να συνεχίσετε να κάνετε ό,τι πρέπει να γίνει. Αυτός είναι και ο λόγος που η μεγαλύτερης διάρκειας μπαταρία που δημιουργήσαμε ποτέ μπορεί να διαρκέσει έως και 3 ημέρες μεταξύ των φορτίσεων¹.\nΑμιγώς σκανδιναβικός σχεδιασμός\nΠανέμορφο στην όψη. Εκπληκτικό στη χρήση.\nΒελτιωμένος σκανδιναβικός σχεδιασμός και απλή, κομψή λειτουργία με υπερσύγχρονη τεχνολογία σε ένα ελαφρύ, λεπτό και ανθεκτικό περίβλημα. Περίβλημα που κυκλοφορεί σε δύο μοναδικά χρώματα εμπνευσμένα από τη Σκανδιναβία, το Night και το Glacier.\nΔείτε τα πάντα πιο καθαρά. 24 ώρες την ημέρα, 7 ημέρες την εβδομάδα.\nΑπαιτείται μεγάλη οθόνη για έλεγχο εγγράφων, τροποποιήσεις της τελευταίας στιγμής ή επεξεργασία εν κινήσει. Το Nokia G20 και η μεγάλη του οθόνη προσφέρουν ενίσχυση φωτεινότητας, ώστε να μη χάσετε τίποτα ακόμη και υπό το έντονο φως της ημέρας. Όπως ακριβώς θέλετε να ζείτε τη ζωή σας.\nΞεκλείδωμα με ένα άγγιγμα. Ή μία ματιά.\n1 Η διάρκεια 3 ημερών μεταξύ φορτίσεων της μπαταρίας δοκιμάστηκε με χρήση σε πραγματικό περιβάλλον από την HMD Global. Η δοκιμή περιλάμβανε ενεργή χρήση της συσκευής για 5 ώρες ανά ημέρα με καινούργια μπαταρία. Η χρήση περιλάμβανε π.χ. παιχνίδια, video streaming, κλήσεις, αποστολή SMS, περιήγηση και χρήση εφαρμογών (π.χ. μέσα κοινωνικής δικτύωσης, ειδήσεις, πλοήγηση και μουσική). Η δοκιμή πραγματοποιήθηκε με τυπικές ρυθμίσεις συσκευής σε φωτισμένο περιβάλλον εσωτερικού χώρου. Η συσκευή παρέμεινε σε αναμονή κατά τη διάρκεια της νύχτας.


Η σιωπή και η ηχώ της. | ΤΟ ΠΟΝΤΙΚΙ\n10.9.2013 / ΡΕΠΟΡΤΕΡ ΣΤΟ ΔΡΟΜΟ\nΗ σιωπή και η ηχώ της.\n«Η σιωπή είναι ένα κρηπίδωμα πάνω στο οποίο στηρίζεται κατά ένα μεγάλο μέρος η λειτουργία των αισθήσεων.» υποστηρίζει ο Νάσος Βαγενάς στο βιβλίο του: “Ο λαβύρινθος της σιωπής”.\nΑυτό σημαίνει ότι το –φαινομενικό- κενό που χαρακτηρίζει την σιωπή, στην πραγματικότητα είναι αυτό που προκαλεί τους πιο ισχυρούς ερεθισμούς που με τη σειρά τους δημιουργούν τα αισθήματα. Θα έλεγε, λοιπόν, κανείς πως η σιωπή τελικά είναι ίσως το πιο παράξενο εργαλείο του ανθρώπου που το χρησιμοποιεί στην καθημερινότητα, αλλά συνδέεται στενά και με τις τέχνες.\nΓενικότερα, πάντα υπήρχε μια ευαισθησία και μια αυθόρμητη απορία σχετικά με αυτά που γεννιούνται από το απόλυτο μηδέν. Η σιωπή είναι και αυτή μια πιο κατανοητή υπόσταση του «τίποτα» που απασχόλησε την φιλοσοφία από την αρχαιότητα ως τις μέρες μας. Το σημείο βέβαια που εστιάζεται η προσοχή είναι το γεγονός πώς από την απραξία προκύπτει ενέργεια, και μάλιστα σε πνευματικό επίπεδο, δηλαδή πώς μπορεί η απόλυτη σιωπή να είναι μουσική, έρωτας ή θάνατος.\nΗ απάντηση στο παραπάνω ερώτημα είναι η πλουραλιστική μορφή της. Σε πολλά λογοτεχνικά έργα φαίνεται πως η επικονωνιακή απουσία διαδραμάτησε ρόλο καθοριστικό στην πλοκή. Όπως, για παράδειγμα, η σιωπηλή αυτοκτονία του Ιαβέρη στους “Άθλιους”, του Βίκτωρ Ουγκό, που μπορεί να ερμηνευθεί διαφορετικά για κάθε αναγνώστη του βιβλίου. Και αυτό γιατί ο συγγραφέας, που είναι η ψυχή του Ιαβέρη, θέλησε να αποδόσει στο χαρτί αυτήν την κρυφή μουσική, τον πόνο ή την αγαλίαση του σκληρού οργάνου της τάξης. Αυτοκτονεί είτε από πόνο γιατί κατάλαβε πως στήριξε τη ζωή του σε ένα λάθος, είτε γιατί ένιωσε για πρώτη φορά ελεύθερος από τον νόμο και θέλησε να φύγει από τον κόσμο με αυτό το αίσθημα ελευθερίας.\nΗ σιωπή του Ιαβέρη είναι η φωνή του αναγνώστη. Και, φυσικά, μπορεί να πάρει οποιαδήποτε μορφή τέχνης. Μπορεί, δηλαδή, η απουσία ήχου να προκαλεί έντονα την ανάγκη για την ύπαρξη του. Αυτό σημαίνει πως η ανυπαρξία ήχου είναι που, πολλές φορές, δημιουργεί στο νου μια νοητή μουσική. Όπως υποστηρίζει και ο Νάσος Βαγενάς ξανά: «Η σιωπή περιέχει κι αυτό που δεν υπάρχει». Είναι δηλαδή και μια από τις κινητήριες δυνάμεις του στοχασμού, αφού αυτή η εξωπραγματική ακέραιη κατάσταση γοητεύει την ανθρώπινη διανόηση ακριβώς για τον λόγο ότι ξεφεύγει από τα θεσμοθετημένα όρια της.